PRN Johor: Senarai siapa lawan siapa

Suruhanjaya Pilihan Raya (SPR) berkata seramai 239 calon mewakili pelbagai parti disahkan bertanding dalam pada Pilihan Raya Negeri (PRN) Johor yang akan diadakan pada 12 Mac depan.

Pengerusi SPR Datuk Abdul Ghani Salleh juga memaklumkan 35 kerusi DUN menyaksikan pertandingan empat penjuru; lapan DUN (5 penjuru); tujuh DUN (tiga penjuru); empat DUN (6 penjuru); dua DUN (tujuh penjuru).

Berikut adalah calon-calon yang bertanding pada PRN Johor mengikut DUN masing-masing:

N01 Buloh Kasap

Subramani Chami – PKR
Norazman – PN
Mohd Hanif Ahmad – PEJUANG
Zahari Sarip – BN

N02 Jementah

See Ann Giap – BN
Ng Kor Sim – PH
Cikgu Muna – PN

N03 Pemanis

Uzzair Ismail – PN
Yoong Thau – PKR
Dr Haji Azita Amrin – PEJUANG
Anuar Abd Manap – BN

N04 Kemelah

Dr Sulaiman Mohd Nor – PH
Cikgu Mala – PN
Norizan Sahardin – PEJUANG
Saras – BN

N05 Tenang

Ahmad Humaizi Uzir – PN
Haslinda Salleh – BN
Mohd Fauzi Bachok – PEJUANG
Lim Wei Jiet – MUDA

N06 Bekok

Kanan M – PH
Tan Chong – BN
Tan Lek Khang – PN
Sandara Segaran – WARISAN

N07 Bukit Kepong

Datuk Dr Sahruddin Jamal – PN
Hj Ismail Mohamed – BN
Afiqah Zulkifli – MUDA
Md Taib Suhut – PEJUANG

N08 Bukit Pasir

Mohd Akhiri Mahmood – PEJUANG
Johar Siraj – BEBAS
Iqbal Razak – PN
Mohamad Fazli Mohamad Salleh – BN
Elia Nadira – PH
Kapt (B) Najib Lep – BEBAS

N09 Gambir

Suraya Sulaiman – PEJUANG
Naim Jusri – PKR
Sahrihan Jani – BN
Mohd Solihan Badri – PN

N10 Tangkak

Ee Chin Li – PH
Muhammad Airel Zabridin – PEJUANG
Zainal Bahrom Bin A Kadir – BEBAS
Ong Chee Siang – BN
Dr. Chong – PN

N11 Serom

Ustaz Tok Rahmat – PN
Abdul Azim Bin Abdul Malek – PEJUANG
Asim Abdullah – PH
Khairin-Nisa – BN

N12 Bentayan

Ng Yak Howe – PH
Eddy Tan Kok Hong – PN
Gan Q’i Ru – BN

N13 Simpang Jeram

Mahaizal Bin Mahmor – PEJUANG
Datuk Seri Salahuddin Ayub – PH
Ustaz Zarul Bin Salleh – PN
Datuk Lokman Md Don BN

N14 Bukit Naning

Md Ysahrudin Bin Kusni – PKR
Datuk Hj Mohd Fuad – BN
Dato’ Ibrahim Bin Shafe’e – PEJUANG
S. Jeganathan – BEBAS
Hj. Mahadzir Bin Hj Abu Said – PN

N15 Maharani

Hanis Asmui – PBM
Nor Hayati Bachok – PH
Riad Bin Ahmad – PEJUANG
Noor Farah Binti Shamsudin – BN
Hj. Abdul Aziz Talib PN
Lim Kim Joo – BEBAS

N16 Sungai Balang

Cikgu Abdullah – PKR
Datuk Hj Zainudin Bin Sayuti – PN
Selamat Bin Takim – BN
Intan Nadira Shafika – PEJUANG

N17 Semerah

Kamarolzaman Bin Mohd Jidi – PERKASA
Khuzzan – PKR
Mahdzir Bin Ibrahim – PEJUANG
Mohd Fared Khalid – BN
Datuk Ariss Bin Samsudin – PN

N18 Sri Medan

Azmi Bin Masrani – PKR
Halim Othman Bin Kepol – PN
Dato’ Zulkurnain Bin Hj.Kamisan – BN
Mohd Firdaus Bin Abdul Malek – PEJUANG

N19 Yong Peng

Ah Soon – BN
Susan Yong – PN
Alan Tee Boon Tsong – PH

N20 Semarang

Adzlan Bin Hj Raju – PEJUANG
Shazani A Hamid – PN
Haryati Abu Nasir – PKR
Datuk Samsolbari – BN

N21 Parit Yaani

Ridhauddin Tahir – PEJUANG
Datuk Najib Samuri – BN
Ahmad Nawfal Dato’ Mahfodz – PN
Cikgu Aminolhuda – PH

N22 Parit Raja

Rashidah Ramli – BN
Fikri Musa – MUDA
Zulkifli B Mat Daud -PN
Lateef Mahrani – PEJUANG

N23 Penggaram

Ronald Sia Wee Yet – PN
Tuan Haji Zahari Bin Haji Osman – BEBAS
Gan Peck Cheng – PH
Ter Hwa Kwong – BN

N24 Senggarang

Yusla Ismail – BN
Khairul Faizi Bin Ahmad Kamil – PN
Zalihah Binti Jaffar – PEJUANG
Baharudin Abdullah BEBAS
Hamid Jamah – PH

N25 Rengit

Mohammad Huzair Bin Lajis – PN
Mohd Puad Zarkashi – BN
Nizam Bashir Bin Abdul Kariem Bashir – PEJUANG
Khairuddin A Rahim – PKR

N26 Machap

R. Sangaran – MUDA
Onn Hafiz Ghazi – BN
Azlisham Bin Azahar – PN
Datuk Dr Sharuddin Bin Md Salleh PEJUANG

N27 Layang-Layang

Dr Maszlee Malik – PKR
Abd Mutalip Bin Abd Rahim – BN
Alagathiran Krishnan – PN
Ahmad Shafiq Othaman – PEJUANG

N28 Mengkibol

Kelly Chye Pei Yee – BN
Chew Chong Sin – PH
Wong Chan Giap – PN

N29 Mahkota

Taqiuddin Cheman – PH
Mohamad Nor Bin Lingan – PN
Dato’ Sahrifah Azizah Binti Dato’ Syed Zain – BN
Mohamed Noor Bin Suleiman – WARISAN

N30 Paloh

Selvendran A/L Velu – PN
Lee Ting Han – BN
Sheikh Omar Ali – PH
Aminuddin Bin Johari – PEJUANG

N31 Kahang

R. Vidyananthan – BN
Rosdi Amir – PEJUANG
Rohani Banu – PH
Daud – PN

N32 Endau

Alwiyah Talib – PN
Mohammad Fakrulradzi – PH
Youzaimi – BN
Ismail Bin Don – BEBAS
Mohd Noorhisyam Bin Ibrahim – PEJUANG

N33 Tenggaroh

Mohd Firdaus Bin Abd Rahman – PEJUANG
Raven Kumar Krishnasamy – BN
Zulinah Binti A Johari – PKR
Zulinah Binti A Johari – PN

N34 Panti

Hassan Bin Rasid – PN
Ahmade Bin Mohd. Din – PEJUANG
Ahmad Daniel – PH
Hahasrin Bin Hashim – BN

N35 Pasir Raja

Rashidah Binti Ismail – BN
Intan Jawahir – PN
Fakharuddin Moslim – PKR
Mohd Yusri Bin Yusof – PEJUANG

N36 Sedili

Tariq Ismail Bin Mustafa – PEJUANG
Muszaide Bin Makmor – BN
Abang Hasnol – PN
Tok Mat Khairi – PH

N37 Johor Lama

Omar Mokhtar – PKR
Norlizah Binti Noh – BN
Alias Rasman – PN
Mohd Shukor Bin Ahmad – PEJUANG

N38 Penawar

Norazila Sanip – PH
Rahmattullah Kamilin – PEJUANG
Mohd Faizal Asmar – PN
Fauziah Binti Misri – BN

N39 Tanjung Surat

Samat Bin Atan – PEJUANG
Rosman Tahir – PKR
Aznan Bin Tamin – BN
Cikgu Selamat Ujud – PN

N40 Tiram

Bala Sundaram Perumal – BEBAS
Dr. Karim – PN
Hj. Azizul Bin Bachok – BN
Jayasangkar A/L Jeraman – BEBAS
S. Gopalakrishnan – PKR
Mohd Azmi Bin Ali – PBM
Dato’ Abdul Aziz Bin Hj. Harun – PEJUANG

N41 Puteri Wangsa

Adzrin Bin Adam – BEBAS
Dr. Khairil Anwar Razali – PEJUANG
Steven Choong – PBM
Ng Yew Aik – BN
Loh Kah Yong – PN
Amira Aisya – MUDA

N42 Johor Jaya

Chan San San – BN
Liow Cai Tung – PH
Victor Chen Hain Kai – WARISAN
Dr. Ker Ching Sheng – PN

N43 Permas

Mahaya Binti Ahad – PEJUANG
Mohamed Ridza Bin Busu – WARISAN
Syed Othman (Arab) – PH
Baharudin Bin Mohamed Taib – BN
Tazul Arifin Bin Nasri – PN

N44 Larkin

Mohamad Riadz Bin Mohamad Hashim – PEJUANG
Dr. Zamil Najwah – PKR
Ustaz Norramadan Bin Buan – BEBAS
Rasid Abu Bakar – MUDA
Zulkifli Bujang – PN
Mohd Hairi Bin Mad Shah – BN

N45 Stulang

Youis Yap – PN
Moharam Bin Baharom – BEBAS
Ang Boon Heng – BN
Saiful Bahari – PBM
Andrew Chen Kah Eng – PH

N46 Perling

Koo Shiaw Lee – PN
Liew Chin Tong – PH
Tan Hiang Kee – BN

N47 Kempas

Ramlee Bohani – BN
Mohd Suhimi Bin A.Rahman – BEBAS
Nornekman Bin Dato’ Osman – PEJUANG
Tpr Hj. Nur Faizal B. Abdullah – PN
Cikgu Azwan B. Abd Rahman – BEBAS
Napsiah Khamis – PKR
Tok Hambali – BEBAS

N48 Skudai

Marina Binti Ibrahim – PH
Lim Soon Hai – BN
Khoo Kong Ek – PN

N49 Kota Iskandar

Pandak Bin Ahmad – BN
Dr. Hj. Zaini Bin Hj. Abu Bakar – PEJUANG
Ara – PSM
Samsudin Bin Ismail – PN
Sr. Hj Dzulkefly Bin Ahmad – PH

N50 Bukit Permai

Azrol Hj. Rahani – MUDA
Tosrin Bin Jarvanthi – PN
Dato’ Mohd Jafni Md Shukor – BN
Mokhtar Abdul Wahab – PEJUANG

N51 Bukit Batu

Lee Ming Wen – WARISAN
Tan Heng Choon – PN
Athur Chiong Sen Sern – PKR
S. Suppayah – BN

N52 Senai

Yeo Kwee Kwang – PN
Wong Bor Yang – PH
Kenny Shen Poh Kuan – BN

N53 Benut

Iskandar Noor Bin Ibrahim – PEJUANG
Haniff Ghazali Hosman – PKR
Dato’ Isa Bin Ab Hamid – PN
Hasni Bin Mohammad – BN

N54 Pulai Sebatang

Ustaz Abdullah – PN
Hasrunizah Hassan (Azah) – BN
Yb Speaker Suhaizan – PH
Hj. Abd. Rashid Bin Abd. Hadi – PEJUANG

N55 Pekan Nenas

Tan Eng Meng – BN
Dato’ Tan – PN
Hishamuddin Bin Busri (Kino) – WARISAN
Yeo Tung Siong – PH

N56 Kukup –

Zamzam Bin Hashim – PEJUANG
Zaiful Bakri @ Epul – PKR
Mahathir Iskandar Bin Muhammad – PN
Dato’ Jefridin Atan – BN


Menteri KBS kata pula jadi sasaran kerana dia Cina, DAP dan Kristian: Laporan

Menteri Belia dan Sukan kerajaan Pakatan Harapan-Barisan Nasional (PH-BN) daripada DAP, Hannah Yeoh hari ini berkata dia telah menjadi sasaran kritikan kerana etniknya, parti politik dan agamanya.

Ahli Parlimen Segambut itu mengulas kontroversi baru-baru ini mengenai program “Jom Ziarah” anjuran sebuah agensi di bawah kementeriannya – Impact Malaysia – yang kononnya bertujuan memupuk dan menggalakkan persefahaman dan keharmonian antara agama dengan membawa belia mengunjungi rumah ibadat yang berbeza.

“Saya ingin memberi jaminan kepada semua orang di sini, saya tahu ramai daripada anda telah melihat pelbagai tuduhan yang dilemparkan terhadap saya baru-baru ini.

“Saya berharap hubungan kami sebagai Ahli Parlimen dan pengundi akan terus bertahan,” katanya hari ini (22 Mac 2023), menurut MalayMail.

Menurut Hannah dia memahami dengan jelas apa yang terkandung dalam Perlembagaan Persekutuan dan undang-undang di Malaysia, sambil menambah bahawa dia telah menjadi wakil rakyat sejak 2008.

“Saya benar-benar faham apa yang diperkatakan oleh undang-undang dan saya tidak akan melakukan apa-apa yang menentangnya. Program itu telah wujud sejak kerajaan PN (Perikatan Nasional),” dakwanya.

“Tetapi saya kini menjadi sasaran kerana saya seorang Cina, [dari] DAP dan seorang Kristian.”

Pada 14 Mac, Hannah menegaskan di Dewan Rakyat bahawa acara “Jom Ziarah Gereja’ itu tidak melibatkan mana-mana belia Islam.

Dia juga mengarahkan setiausaha politiknya membuat laporan polis mendakwa difitnah oleh Pengerusi Penaja Muafakat Nasional Negeri Sembilan, Badrul Hisham Shaharin atau Che’gu Bard, berhubung program itu.

Bagaimanapun, ia bertentangan dengan iklan yang ditulis dalam bahasa Melayu yang difahami bertujuan mengajak orang Islam turut serta.

Malam, Pengerusi Majlis Agama Islam Selangor (MAIS), Tan Sri Abdul Aziz Mohd Yusof ketika merujuk kepada program itu berkata MAIS melihat program ini mempunyai elemen untuk menarik perhatian belia “terutamanya belia Islam” untuk belajar dan menimba ilmu tentang agama selain Islam.

‘Jom Ziarah Geraja’ mencetuskan kontroversi setelah Che’gu Bard dan beberapa pihak lain mendedah serta mempertikaikan tujuan program yang menggunakan dana rakyat.

Malah, dalam laporan balas polis terhadap Hannah, Che’gu Bard turut mendedahkan buku tulisan Hannah ‘Becoming Hannah: A Personal Journey’ yang mencertiakan mengenai perjalanan hidupnya sebagai penganut Kristian.

“Di mana buku tersebut sendiri penuh dengan tulisan mempromosi agama Kristian. Dalam buku tersebut juga tertulis penglibatan dia di dalam bidang politik dibantu oleh pihak Kristian, baik dari segi dana mahupun kempen.

“Tanpa berselindung dalam buku itu menulis bagaimana beliau menggunakan kedudukan politik beliau untuk berdakwah mengenai agama Kristian.

“Tidak tertinggal seruan dia kepada ahli-ahli felo Kristian seberang laut, khususnya dan penganut agama Kristian umumnya untuk mengikut jejak langkah beliau menceburkan diri dalam bidang politik untuk membina semula Malaysia mengikut acuan agama Kristian,” kata Che’gu Bard.

Kedua-dua pihak, Hannah dan Che’gu Bard telah dipanggil polis untuk diambil keterangan berkaitan program itu. Setakat ini, media melaporkan lima individu telah dipanggil polis untuk diambil keterangan.


UMNO bawa masuk DAP dalam pentadbiran kerajaan PH-BN Melaka

Pengerusi Badan Perhubungan UMNO Melaka, Datuk Seri Ab Rauf Yusoh dijangka melantik sekurang-kurangnya dua ahli Exco daripada Pakatan Harapan (PH), termasuk Ahli Dewan Undangan Negeri (ADUN) DAP, ke dalam pentadbirannya.

Langkah itu akan dibuat setelah Barisan Nasional (BN) yang diterajui UMNO bersetuju membentuk kerajaan perpaduan dengan PKR, DAP dan AMANAH, sama seperti pada peringkat Pusat.

Susulan itu, dua ahli Exco di bawah pentadbiran ADUN Lendu, Datuk Seri Sulaiman Md Ali, sebelum ini dijangka diketepikan dalam penyusunan semula yang akan dilakukan Ab Rauf yang baharu sahaja mengangkat sumpah jawatan Ketua Menteri (KM).

Dua ADUN yang dijangka digugurkan ialah ADUN Rembia, Datuk Muhammad Jailani Khamis dan ADUN Serkam, Datuk Zaidi Attan.

Muhammad Jailani, bekas Pengerusi Jawatankuasa Pelancongan, Warisan dan Kebudayaan negeri dilaporkan menjadi satu-satunya ahli Exco yang mengkritik secara terbuka pertukaran KM dengan menyifatkan ia pelantikan Ab Rauf, sebagai “KM pintu belakang”.

Manakala, Zaidi yang sebelum ini merupakan Pengerusi Jawatankuasa Perumahan, Kerajaan Tempatan dan Alam Sekitar negeri akan digugurkan daripada barisan Exco kerana beliau bukan lagi Ketua Bahagian UMNO selepas tewas dalam pemilihan dalaman parti baru-baru ini.

Ab Rauf dijangka mengekalkan tujuh Exco lama iaitu Datuk Rahmad Mariman (Ayer Molek); Datuk Abdul Razak Abdul Rahman (Telok Mas); VP Shanmugam (Gadek); Datuk Kalsom Nordin (Pengkalan Batu); Dr Muhamad Akmal Saleh (Merlimau); Datuk Rais Yasin (Paya Rumput); dan Ngwe Hee Sem (Machap Jaya).

Sementara itu, penganalisis politik, Dr Mohammad Tawfik Yaakub berkata walaupun sebelum ini pelantikan Sulaiman sebagai KM tidak bertentangan dengan undang-undang atau peraturan parti, namun pelantikan beliau dilihat berlawanan arus moral politik yang sepatutnya memberi laluan kepada pemimpin paling kanan dalam hierarki UMNO negeri.

Pelantikan Sulaiman ketika itu dipercayai dipengaruhi iklim politik Persekutuan pimpinan bekas Perdana Menteri, Datuk Seri Ismail Sabri Yaakob. Situasi ini memberi kelebihan dan asas kuat kepada Sulaiman terus mengekalkan kedudukannya sebagai Ketua Menteri ke-13 selepas Pilihan Raya Negeri pada 2021.

Terdahulu, beliau mengangkat sumpah KM Melaka ke-12 pada Mac 2020, susulan tumbangnya pentadbiran PH yang diketuai KM ke-11, daripada AMANAH, Adly Zahari.

Menulis di dalam BH, Dr Mohammad Tawfik berkata perkembangan politik semasa UMNO juga semakin tidak memihak kepada Sulaiman selepas pemilihan parti yang menyaksikan kepemimpinan tertinggi UMNO hampir semuanya dikuasai sepenuhnya ‘kem Ahmad Zahid’.

Justeru, kedua-dua peristiwa ini titik permulaan penting kepada proses pembersihan pemimpin parti tidak selari dengan aspirasi Ahmad Zahid, sekali gus menyaksikan ramai pemimpin berkaliber dalam UMNO ‘terkorban’ atau ‘dikorbankan’.

Tidak menghairankan apabila penggantian Sulaiman itu dilihat sebagai sebahagian proses pembersihan dalaman UMNO pasca pemilihan parti itu sekali gus memaparkan secara terbuka kemelut dalaman UMNO.

Namun, beliau berkata pelantikan Ketua Menteri baharu bukanlah pengakhiran kepada kemelut politik UMNO Melaka, sebaliknya ia mungkin menjadi rentetan berterusan perpecahan politik antara kumpulan menyokong Ab Rauf dan mereka yang masih setia menyokong kepemimpinan Sulaiman.


MetMalaysia keluar amaran ribut petir di 11 negeri, Wilayah Persekutuan

Amaran ribut petir, hujan lebat dan angin kencang dijangka berlaku di 11 negeri dan Wilayah Persekutuan Kuala Lumpur serta Putrajaya hingga 5 petang, hari ini.

Jabatan Meteorologi Malaysia (MetMalaysia) dalam kenyataan yang dikeluarkan 1.35 tengah hari ini memaklumkan negeri terlibat ialah Kedah meliputi Langkawi, Yan, Kuala Muda, Sik, Baling, Kulim dan Bandar Baharu, menurut laporan Bernama.

Selain itu, amaran juga dikeluarkan bagi Pulau Pinang; Perak meliputi Kerian, Larut, Matang, Selama, Hulu Perak, Kuala Kangsar, Kinta, Kampar, Batang Padang dan Muallim); Kelantan (Jeli, Kuala Krai dan Gua Musang) serta Terengganu (Setiu dan Hulu Terengganu).

Turut terlibat ialah Pahang meliputi Tanah Tinggi Cameron, Lipis, Raub, Jerantut, Bentong, Pekan dan Rompin; Selangor (Hulu Selangor, Gombak, Petaling, Hulu Langat dan Sepang); Negeri Sembilan (Jelebu, Seremban, Kuala Pilah, Rembau dan Tampin); Melaka serta Johor (Tangkak, Segamat, Muar, Kluang, Mersing, Kulai, Kota Tinggi dan Johor Bahru).

Sarawak pula meliputi Kuching, Serian, Samarahan, Sri Aman, Betong, Sarikei dan Mukah (Tanjung Manis, Daro dan Matu).


Kit Siang garis lima sebab kenapa Zahid perlu letak jawatan Presiden UMNO

Veteran DAP Lim Kit Siang hari ini (8 September 2022) menggariskan lima sebab kenapa Datuk Seri Ahmad Zahid Hamidi perlu meletak jawatan Presiden UMNO, menjelang penggal Parlimen ke-14 akan berakhir Julai tahun depan.

Pertama, katanya semua parti politik dalam Pilihan Raya Umum Ke-15 (PRU-15) akan datang harus mengecam skandal kewangan RM50 bilion 1Malaysia Development Bhd (1MDB), dan menyelamatkan Malaysia daripada menjadi kleptokrasi sebagai landasan utama ikrar pilihan raya mereka.

Adakah Zahid bersedia melakukan ini? Soalnya.

Menurutnya bekas Ketua Hakim Negara Tun Abdul Hamid Mohamad berkata sistem perundangan dan kehakiman negara akan menjadi bahan ketawa sekiranya bekas Perdana Menteri Datuk Seri Najib Razak diberi pengampunan. Adakah Zahid bersetuju?

Memetik kenyataan Abdul Hamid, Ahli Parlimen Iskandar Puteri itu berkata sekiranya Lembaga Pengampunan bersetuju untuk membebaskan Najib, ia akan mengetepikan kerja keras yang dilakukan oleh Suruhanjaya Pencegahan Rasuah Malaysia (SPRM) dan pegawai kehakiman selama bertahun-tahun dalam membina kes terhadap Najib.

Abdul Hamid berkata: “Pendakwa Raya menghabiskan berbulan-bulan mengkaji kertas siasatan; bertahun-tahun Hakim-Hakim membicara dan mendengar rayuan lepas rayuan, merekod, menyemak dan mengkaji beribu-ribu halaman keterangan dan dokumen, mendengar berpuluh-puluh orang saksi dan menulis beratus-ratus halaman alasan penghakiman.

“Satu dua bulan selepas tertuduh disabitkan dan dihukum penjara berpuluh-puluh tahun dan didenda beratus-ratus juta atau berbilion, tanpa terpaksa melakukan apa yang disebut itu semua, ahli-ahli Lembaga Pengampunan, dengan satu ayat mengampun sabitan dan hukuman itu!”

Adakah Zahid bersetuju dengan Abdul Hamid? soal Kit Siang lagi.

Kedua, kata Kit Siang Presiden UMNO itu gagal menjadi saksi untuk memberi keterangan dalam perbicaraan Najib bahawa dia telah bertemu dengan penderma diraja Arab yang menderma RM2.6 bilion kepada bekas Perdana Menteri itu.

“Dia (Zahid) berkata demikian secara terbuka pada Ogos 2015. Diam dan gagal memberi keterangan dalam perbicaraan Najib hanya bermakna dia tidak bercakap benar pada Ogos 2015.

“Ketiga, terdapat ketidakupayaan Zahid untuk membersihkan dirinya daripada tanggungjawab besar bagi skandal kapal tempur pesisir pantai (LCS) bernilai RM9 bilion, dan percubaannya untuk menyalahkan Datuk Seri Hishammuddin Hussein, penggantinya sebagai Menteri Pertahanan, atas skandal LCS.

“Zahid telah menafikan bahawa dia bertanggungjawab terhadap skandal LCS RM9 bilion, dan berkata adalah tidak munasabah untuk menyematkan kegagalan perolehan LCS kepadanya, kerana dia bukan Menteri Pertahanan semasa projek itu diberikan,” katanya.

Kit Siang berkata walaupun Zahid memegang jawatan Menteri Pertahanan dari April 2009 hingga Mei 2013, dan digantikan oleh Hishammuddin, dan kontrak itu ditangguhkan dan hanya ditandatangani pada 17 Julai 2014, kedua-dua laporan yang didedahkan mengenai skandal LCS, walaupun telah banyak disunting, menunjukkan bahawa Zahid yang mesti memikul tanggungjawab lebih besar daripada Hishammuddin untuk skandal LCS.

Katanya surat hasrat untuk pembekalan enam LCS pada nilai keseluruhan RM9 bilion telah dikeluarkan pada 15 Oktober 2010, dan surat pemberian (LOA) pada 16 Disember 2011, tetapi kontrak itu ditahan kira-kira dua dan satu setengah tahun, dan hanya ditandatangani pada 17 Julai 2014.

Bagaimanapun, antara isu LOA dan pemeteraian kontrak, terdapat 21 LOA bernilai kira-kira RM5 bilion untuk mendapatkan peralatan dan sistem, kebanyakannya dibuat ketika Zahid menjadi Menteri Pertahanan.

Memandangkan LOA yang dibuat semasa Hishammuddin menjadi Menteri Pertahanan selepas PRU-13 tidak mencecah RM700 juta, Zahid mesti memikul tanggungjawab yang lebih besar daripada Hishammuddin bagi skandal LCS.

Keempat, kata Kit Siang ialah terdapat ketidakupayaan Zahid untuk menjelaskan mengapa dia membatalkan keputusannya pada 2011, seperti yang disyorkan oleh Tentera Laut Diraja Malaysia (TLDM), untuk kontrak membina enam LCS jenis Sigma buatan Belanda dan memilih Gowind buatan Perancis pengeluar kapal selam Scorpene tanpa berunding dengan TLDM sebagai pengguna terakhir.

“Akhir sekali, Zahid gagal menyatakan dengan jelas dan khusus bahawa Najib, sebagai Perdana Menteri dan Menteri Kewangan ketika itu, tidak bertanggungjawab ke atas skandal LCS, terutama kerana perolehan LCS berlaku ketika Najib menjadi Menteri Pertahanan dalam Kabinet Tun Abdullah Ahmad Badawi,” katanya.

Terdapat 21 LOA bernilai kira-kira RM5 bilion untuk mendapatkan peralatan dan sistem kapal LCS dengan kebanyakannya dibuat ketika Zahid menjadi Menteri Pertahanan.


Walaupun PM sekarang daripada UMNO, Mohamad kata prestasi kerajaan tak menyakinkan

Prestasi UMNO dalam kerajaan disifatkan Datuk Seri Mohamad Hasan tidak menyakinkan, ia walaupun parti itu kembali menjadi dominan dengan pelantikan Naib Presiden partinya, Datuk Seri Ismail Sabri Yaakob.

Timbalan Presiden UMNO itu berkata walaupun kerajaan dipimpin Ismail Sabri cuba melakukan sebaik mungkin namun ia dilihat masih tidak berjaya dan gagal memulihkan negara yang ketika ini berdepan cabaran pandemik Covid-19 dan keadaan ekonomi yang semakin suram.

Jelasnya, UMNO tidak boleh mewakili orang Melayu dengan berkesan dalam keadaan kerajaan turut melibatkan parti lawan seperti PAS dan Bersatu bawah Perikatan Nasional (PN).

“Prestasi kita dalam kerajaan tidak menunjukkan keyakinan yang diharapkan. Saya faham dan saya akui, ada yang mencuba dan melakukan sehabis baik. Tetapi hasilnya tidak menyerlah.

“Pemulihan negara masih belum ada lonjakan konkrit. Pembukaan sempadan negara pula baharu sahaja akan dibuka. Prestasi ekonomi terus suram. Kesempitan masyarakat tidak berkurangan. Sistem pendidikan masih belum mencapai tahap yang sepatutnya. Malah, keterlihatan negara di pentas global seperti lenyap sama sekali.

“Itulah dia, kedudukan sebenar UMNO dan prestasi kerajaan waktu ini. Bagaimanalah UMNO dapat menjadi wakil yang berkesan kepada orang Melayu jika sebeginilah kedudukan dan prestasi UMNO dalam kerajaan,” kata beliau semasa merasmikan persidangan sayap UMNO di PWTC, malam ini.

Mohamad juga berkata, UMNO juga tidak boleh bergantung kepada parti lain sebagai talian hayat.

“Hentikan pemikiran gemar bergantung kepada parti lain untuk memerintah. Apatah lagi bergantung dengan PAS, Bersatu atau Pakatan Harapan (PH) sebagai talian hayat dan nyawa simpanan. Budaya mencari talian hayat mesti dibuang. Jangan sesekali meminta-minta nyawa dari orang lain.

“Kita juga mesti berhenti memberi nyawa pada orang lain. Khususnya mereka yang mengemis peluang. Tapi akhirnya menikam kita dari belakang,” katanya lagi.

Mohamad juga membidas perumpamaan ‘itik patah kaki’ yang dikeluarkan sebelum ini oleh Presiden PAS Tan Sri Abdul Hadi Awang dengan berkata kerajaan ketika ini dibentuk hasil tumpangan UMNO bersama parti-parti politik lain.

“Kepada mereka yang mengumpamakan UMNO ini seperti itik yang patah kaki, Kami di sini ingin mengingatkan, gelarlah apa yang sedap sebutannya di bibir.

“Tetapi, UMNO akan terus menjadi kaki dan tangan kepada rakyat, malah buat masa ini, UMNO adalah kaki dan tangan kepada kerajaan tumpangan yang ada sekarang,” katanya lagi.

Mohamad berkata, UMNO harus fokus menjadi parti politik “terkuat dan paling dominan” supaya menjadi teras kepada pembentukan sebuah kerajaan stabil tanpa terikat kepada agenda parti lawan.

“Jika parti kuat dan dominan, kepentingan bangsa Melayu dapat UMNO perjuangkan dengan berkesan.

“Tanpa boleh dirungut-rungut, tanpa boleh diugut-ugut. Kita mesti memenangi pilihan raya dengan majoriti besar untuk membentuk kerajaan yang stabil… (dan) tidak boleh bergantung harap kepada kasihan dan belas orang lain,” katanya lagi.


Indonesia rekod 28,598 kes baharu Covid-19, 1,270 kematian hari ini

Indonesia hari ini merekodkan 28,598 jangkitan baharu Covid-19, turun sedikit berbanding 30,788 kes yang dilaporkan semalam, menjadikan keseluruhan kes positif di negara itu meningkat kepada 3,833,541 kes.

Menurut data Kementerian Kesihatan Republik Indonesia (KKRI) hari ini, seramai 1,270 pesakit Covid-19 dilaporkan meninggal dunia, turun berbanding 1,432 kes semalam, menjadikan keseluruhannya 116,366 kematian.

Data itu juga menunjukkan dalam tempoh berkenaan 31,880 pesakit disahkan sembuh menjadikan keseluruhan kes sembuh daripada Covid-19 kepada 3,321,598 pesakit.

Indonesia, negara keempat di dunia paling padat penduduk, ketika ini diletakkan di bawah perintah Pemberlakukan Pembatasan Kegiatan Masyarakat (PPKM) Tahap 3 dan 4, terutama di Pulau Jawa dan Bali, bagi mengekang penularan varian Delta Covid-19.

Jurucakap Pasukan Petugas Covid-19 KKRI, Dr Siti Nadia Tarmizi berkata dalam tempoh seminggu lalu, lima wilayah mencatatkan peningkatan kes baharu berbanding penurunan kes pada peringkat nasional.

“Pada peringkat nasional, kes minggu ini menunjukkan penurunan sebanyak 18 peratus berbanding minggu lalu. Bagaimanapun, terdapat lebih daripada satu varian Covid-19 ditemukan di setiap wilayah,” katanya.

Katanya lima wilayah berkenaan Nusa Tenggara Timur; Sulawesi Tengah; Aceh; Gorontalo; dan Bangka Belitung, mencatatkan peningkatan kes baharu sebanyak 20 peratus.

Sementara penurunan mendadak kes baharu di Jakarta memberi kesan pada peringkat nasional, katanya.

Beliau juga memaklumkan kadar ujian saringan dan jumlah kes positif tidak boleh dipisahkan.

Pada peringkat nasional, ujian saringan adalah pada nisbah 3.53 bagi setiap 1,000 populasi seminggu dengan kadar positif mingguan meningkat 23.6 peratus, katanya.

“Walaupun kita melihat trend kadar positif terus menurun dari awal Julai lalu sebanyak 30.1 peratus, dan sekarang 22.5 peratus, jangkitan Covid-19 masih tinggi dan berlaku di seluruh wilayah,” katanya.

Bagaimanapun menurut Dr Siti Nadia wilayah Aceh, Lampung, Jawa Tengah, Sulawesi Tenggara, Sulawesi Barat dan Maluku belum mencapai sasaran ujian saringan yang ditetapkan.

Sementara itu beliau memaklumkan pemerintah Republik Indonesia terus meningkatkan pemberian vaksin kepada rakyat negara itu.

Sehingga kini kira-kira 27.79 juta penduduk telah menerima dua dos vaksin Covid-19, manakala 53.61 juta lagi menerima sekurang-kurangnya satu dos suntikan. – Agensi


Amanah Negeri Sembilan tak lihat kemasukan Khairy beri nilai tambah kepada PH

Bekas Ketua Pemuda UMNO, Khairy Jamaluddin Abu Bakar tidak akan memberi nilai tambah kepada Pakatan Harapan (PH) sekiranya diterima masuk mana-mana parti dalam gabungan itu.

Pengerusi Amanah Negeri Sembilan, Datuk MK Ibrahim Abd Rahman menyifatkan bekas Ahli Parlimen Rembau itu mempunyai kualiti yang dapat membantu memperkukuhkan PH, malah akan meletakkan gabungan itu dalam kedudukan bahaya.

“Secara peribadi, saya melihat kemasukan KJ (Khairy) sekiranya diterima pimpinan PH tidak akan menambah banyak sokongan sebaliknya meletakkan PH dalam bahaya.

“KJ bukanlah ‘party man’ (orang parti), tetapi beliau seorang populis dan sudah pasti kemasukannya sekadar untuk mencari populariti,” katanya dipetik laporan BH hari ini.

MK Ibrahim juga senada dengan Pengerusi PH, Datuk Seri Anwar Ibrahim yang menegaskan sebelum ini mereka juga perlu mengambil kira perasaan dan sentimen rakan dari parti gabungan itu sekiranya mahu menerima Khairy.

Untuk rekod, Khairy berdepan pertembungan dengan anak murid Anwar yang juga Presiden UMNO, Datuk Seri Ahmad Zahid Hamidi kerana dilihat mahu mencabar kedudukannya dalam parti.

Malahan, pemecatannya daripada UMNO juga dibuat ekoran kelantangan Khairy dalam mengkritik Zahid yang dilihat punca kekalahan utama pada Pilihan Raya Umum Ke-15 (PRU-15) lalu.

MK Ibrahim bagaimanapun mengakui jika Khairy menyertai Perikatan Nasional (PN) khususnya di Negeri Sembilan, PH dan BN mungkin berdepan saingan sengit untuk mengekalkan kerajaan ini.

Justeru, beliau berpendapat PH perlu bersedia mengatur tindakan dan strategi.


Covid-19: AS beri amaran perjalanan ke Mexico, Brazil dan Singapura

Pusat Kawalan dan Pencegahan Penyakit (CDC) Amerika Syarikat (AS) mengeluarkan nasihat kepada rakyatnya supaya tidak melakukan perjalanan ke beberapa negara, termasuk Mexico, Brazil, Singapura, Ecuador, Kosovo, Filipina dan Paraguay, susulan peningkatan kes Covid-19.

CDC kini menyenaraikan hampir 130 negara dan wilayah dengan kes Covid-19 sebagai “Tahap Empat: Sangat Tinggi.” Ia juga menambah Anguilla, Guiana Perancis, Moldova dan Saint Vincent serta Grenadines ke tahap tertinggi pada hari Isnin.

Jabatan Negara AS juga menaikkan nasihat perjalanannya untuk Mexico dan beberapa negara lain yang disenaraikan oleh CDC berada pada “Tahap 4: Jangan Melancong.”

Sejak pertengahan Disember, kerajaan AS telah menambah lebih daripada 60 negara dan wilayah pada senarai tempat yang perlu dielakkan, susulan kes varian Omicron.

CDC juga menaikkan amaran perjalanan untuk 11 negara dan wilayah kepada “Tahap Tiga: Tinggi” yang menggesa rakyat Amerika yang tidak divaksinasi untuk mengelakkan perjalanan tidak penting ke Bhutan, Brunei, Comoros, Polinesia Perancis, Gambia, Guinea, Guinea-Bissau, Honduras, Liberia , Nepal dan Oman.

Agensi itu juga meletakkan Kuala Lumpur pada tahap tiga di mana pengembara dinasihat melengkapkan vaksinasi masing-masing sebelum melakukan perjalanan ke Malaysia, selain beberapa peraturan.

“Jika anda tidak mendapat vaksin Covid19, elakkan perjalanan ke Malaysia. Walaupun anda telah menerima vaksin, anda mungkin masih berisiko untuk mendapat dan menyebarkan Covid-19.

“Individu berumur dua tahun ke atas hendaklah memakai pelitup muka yang sesuai dan betul di tempat awam dalam bangunan. Patuhi semua keperluan dan peraturan di Malaysia,” kata CDC.

CDC menyenaraikan 16 negara di “Tahap 2: Sederhana” atau “Tahap 1: Rendah” dan 40 destinasi lain disenaraikan sebagai tidak diketahui.

Bulan lalu, AS bersetuju menarik balik sekatan perjalanan ke atas lapan negara di selatan Afrika yang dikenakan pada November susulan penemuan Omicron. – Agensi


PRN Johor: Perang Badar pencetus semangat juang Wanita PN

Sayap Wanita Perikatan Nasional (PN) akan menjadikan peristiwa Perang Badar sebagai pencetus semangat perjuangan, khususnya dalam menghadapi Pilihan Raya Negeri (PRN) Johor.

Ketuanya Datuk Seri Rina Harun berkata perjuangan Wanita PN yang terdiri daripada tiga komponen utama Bersatu, PAS dan Gerakan dalam tempoh 30 hari akan datang, cukup getir untuk menghadiah kemenangan buat PN.

Oleh itu, jentera Wanita PN wajar membiarkan saja sesiapa yang mencebik kerana wanita PN mempunyai iltizam yang kuat, katanya pada Pelancaran Jentera Wanita PN Negeri Johor, malam tadi. Pelancaran disempurnakan Setiausaha Agung PN, Datuk Seri Hamzah Zainuddin.

Hadir sama, Timbalan Pengarah Jentera PRN Johor bagi PN, Datuk Seri Takiyuddin Hassan dan dua Timbalan Ketua Wanita PN, Senator Nuridah Mohd Salleh serta Janice Wong Oi Foon.

“Saya rasa amat teruja melihat lebih 800 jentera wanita PN daripada Srikandi, Muslimat PAS dan Wanita Perikatan hadir memenuhi dewan dan sudah siap siaga berjuang untuk menghadapi PRN Johor tidak lama lagi.

“Sebenarnya persiapan kami menghadapi PRN dengan mendekati dan berkhidmat bakti kepada masyarakat sudah lama dilakukan bukan menjelang PRN sahaja,” katanya.

Ketua Srikandi Bersatu itu berkata:

“Jentera wanita PN perlu mengambil roh dan semangat perang Badar dalam berdepan jentera Wanita Barisan Nasional (BN) yang jauh lebih ramai dalam Pilihan Raya Negeri Johor.

“Walaupun bilangan jentera Wanita PN dijangka jauh lebih kecil berbanding jentera Wanita BN, itu bukan ukuran atau penghalang untuk memastikan kemenangan berpihak kepada PN.

“Jadikan peristiwa Perang Badar pada zaman Nabi Muhammad SAW sebagai pedoman. Seramai 313 tentera Islam menewaskan tentera musuh yang jauh lebih ramai.”

Memetik BH, Rina yang juga Menteri Pembangunan Wanita, Keluarga dan Masyarakat berkata, semua jentera wanita daripada tiga parti komponen PN perlu bersatu hati dan bergerak seiring sebagai satu pasukan.

Beliau berkata, wanita PN perlu membuang imej lemah, sebaliknya bersedia menunjukkan semangat juang tinggi dan bekerja bersungguh-sungguh tanpa mengira masa dan waktu.

“Wanita PN kena bagi tahu suami, anak dan keluarga tempoh sebulan ini, mahu fokus kepada membantu kemenangan buat parti,” katanya.

Sebahagian anggota sayap Wanita Perikatan Nasional yang hadir pada pelancaran Jentera Wanita PN Negeri Johor, malam tadi.


Polis serbu rumah pelakon, pengarah terlibat dadah

Seorang pelakon lelaki berusia 28 tahun antara tiga lelaki ditahan kerana disyaki terbabit dalam penyalahgunaan dadah menerusi serbuan di sebuah rumah di Kuala Kangsar semalam.

Menurut laporan Bernama, Ketua Polis Daerah Kuala Kangsar ACP Omar Bakhtiar Yaacob berkata turut ditahan adalah seorang pengarah drama dan filem serta seorang penolongnya, masing-masing berusia 49 dan 47 tahun.

“Ketiga-tiga mereka ditahan sepasukan anggota Bahagian Siasatan Jenayah Ibu Pejabat Polis Daerah (IPD) Kuala Kangsar dengan dibantu anggota Balai Polis Kuala Kangsar yang bertindak atas maklumat pada 7.15 pagi,” katanya dalam kenyataan hari ini.

Omar Bakhtiar berkata pemeriksaan di tiga bilik di rumah tersebut menemukan dadah jenis ganja dan syabu dianggarkan bernilai RM270.

Beliau berkata hasil ujian saringan air kencing mendapati kesemua mereka positif dadah manakala seorang daripadanya mempunyai rekod lampau berkaitan dadah.

Katanya ketiga-tiga lelaki itu direman dua hari mulai semalam untuk siasatan lanjut mengikut Seksyen 12 (2), Seksyen 6 dan Seksyen 15 (1)(a) Akta Dadah Berbahaya 1952.


Muhyiddin cadang MPN negeri bagi percepatkan proses pemulihan

Pengerusi Majlis Pemulihan Negara (MPN) Tan Sri Muhyiddin Yassin berkata Majlis Pemulihan Negeri perlu ditubuhkan di setiap negeri bagi mempercepatkan proses pemulihan negara pasca pandemik.

Beliau berkata majlis itu boleh menjadi jambatan antara kerajaan negeri dan Persekutuan bagi melancarkan proses pemulihan yang dirancang.

Menurutnya dalam beberapa sesi dialog sebelum ini, antara perkara yang dibangkitkan oleh peserta berhubung Majlis Pemulihan Negara adalah mengenai kaitannya dengan kuasa kerajaan negeri serta pihak berkuasa tempatan (PBT); dan bukannya (melibatkan) kuasa Persekutuan sahaja.

“Oleh itu bagi mempercepatkan proses pemulihan, saya harap kerajaan-kerajaan negeri (dapat) menubuhkan majlis itu dan ia mempermudahkan urusan MPN,” katanya lapor Bernama.

Muhyiddin terdahulu mengadakan Majlis Sesi Dialog Pemain Industri Sektor Ekonomi dan Sosial Negeri Melaka hari ini.

Mengenai sesi dialog hari ini Muhyiddin berkata antara pandangan yang diterima daripada pemain industri pelancongan adalah supaya pembukaan pintu sempadan negara disegerakan agar pelawat asing dapat datang ke negara ini untuk melancong.

“Perkara ini ada dalam pertimbangan kerajaan dan saya akan kemukakan lagi pandangan itu dalam mesyuarat MPN yang akan datang,” katanya.

Muhyiddin berkata, dalam perjumpan itu, penggerak industri di Melaka membangkitkan isu berkaitan kekangan tenaga kerja dan pembiayaan bagi membuka semula perniagaan mereka.

Katanya, kedua-dua isu sedang diteliti oleh dua jawatankuasa khas yang ditubuhkan pada mesyuarat MPN lalu.

“Insya-Allah, jawatankuasa ini akan membentangkan laporan dalam tempoh sebulan,” katanya.

Menerusi pertemuan dengan penggerak sektor sosial, Muhyiddin menekankan pemulihan negara perlu menyeluruh dan tidak hanya tertumpu kepada pemulihan ekonomi semata-mata.

Justeru, tegasnya, penting untuk pihak berkuasa mengambil kira aspek pemulihan dari segi kemasyarakatan, tata hidup dan rohani supaya segala usaha lebih sekata dan bermakna serta memanfaatkan seluruh rakyat.

“Saya mengingatkan proses pemulihan seperti mana dasar kerajaan Perikatan Nasional (PN) sebelum ini akan sentiasa berpegang teguh kepada prinsip tiada kelompok yang tertinggal.

“Prinsip ini bukan sekadar slogan dan laungan, tetapi nilai yang penting dijadikan amalan demi mencapai pemulihan yang seimbang dan menyeluruh,” tegasnya.

Muhyiddin turut menyatakan kekaguman terhadap semangat kental dan kecekalan rakyat Melaka menghadapi cabaran pandemik Covid-19.

Beliau yakin dan percaya dengan kerjasama semua pihak, rakyat Melaka dan di seluruh negara berupaya bangkit kembali.

“Sebagai negeri yang terkenal dengan sektor pelancongan dan pembuatan, Melaka perlu diberi peluang berkembang dan maju dalam peralihan daripada fasa pandemik kepada fasa endemik,” katanya.


Mukhriz dakwa Ahmad Bashah yang lulus ladang Musang King di Baling

Selepas penafian Menteri Besar (MB) Kedah Datuk Seri Muhammad Sanusi Md Nor berhubung isu kelulusan ladang Musang King di Baling, kini Datuk Seri Mukhriz Mahathir menunding jari pula kepada seorang lagi bekas MB, Datuk Seri Ahmad Bashah Md Hanipah.

Mukhriz yang juga MB sebelum Sanusi mendakwa pentadbiran UMNO-Barisan Nasional (BN) dibawah Ahmad Bashah membuat keputusan menukar tanaman pokok getah klon balak (TLC) kepada durian Musang King.

“Anak syarikat kerajaan Kedah, Kedah Agro Sdn Bhd yang sebelum itu diamanahkan untuk menanam semula kawasan terbabit bagaimanapun, gagal melaksanakannya.

“Selepas itu, Aman Mega Sdn Bhd dilantik untuk mengambil alih tanggung jawab itu, tetapi syarikat itu dibeli oleh syarikat ECK.

“Ketika pentadbiran Ahmad Bashah, ECK dibenarkan menanam durian,” katanya dalam satu kenyataan media, di sini.

Menurut Mukhriz, untuk rekod syarikat ECK yang menaja pasukan bolasepak Kedah (KFA) ketika itu, kemudian dianugerah projek mega lapangan terbang antarabangsa Kulim (KXP) oleh Sanusi.

Katanya, Sanusi bagaimanapun, membatalkan anugerah itu kerana akhirnya terbukti ECK tidak mampu melaksanakan projek mega berkenaan.

Pada masa sama, Mukhriz berkata, apabila beliau kembali sebagai MB pada tahun 2018, keputusan dibuat untuk mengehadkan penanaman durian kepada hanya 20 peratus sahaja.

Malah beliau berkata, Jabatan Alam Sekitar (JAS) turut membenarkan peratusan itu untuk tanaman selain TLC dan tujuh spesis pokok hutan yang lain.

“Perlu diingatkan sekali lagi bahawa penanaman semula, walaupun membabitkan kerja teres tanah, bukanlah punca hakisan tanah dan banjir.

“Bencana itu tidak akan berlaku sekiranya hutan simpan tidak disentuh untuk tujuan pembalakan pokok bernilai tinggi dan aktiviti tebang bersih atas alasan Ladang Sejahtera sebelum 2013,” katanya.

Semalam, Sanusi menyanggah tuduhan Mukhriz yang cuba mengaitkan projek Ladang Rakyat yang dimulakan oleh pentadbiran Tan Sri Azizan Abdul Razak sebelum ini dalam isu banjir kepala air di Baling baru-baru ini.

“Kawasan Musang King itu dipercayai dibalak di antara 2018 dan 2019,” katanya semalam.

Sebelum ini, media melaporkan Mukhriz menafikan dakwaan kerajaan Kedah pimpinannya sebelum ini mempunyai kaitan dengan projek ladang durian Musang King di Gunung Inas, yang dikaitkan antara punca tragedi banjir dan kepala air di Baling, Isnin lalu.

Mengulas lanjut, Sanusi berkata, semasa zaman pemerintahan Allahyarham Ustaz Azizan, tidak berbangkit sebarang isu mengenai Ladang Rakyat, apatah lagi Musang King, yang masih tidak dikenali.

Beliau berkata, tender balak berlaku di antara 2010 dan 2013, namun tebangan belum berlaku.

“Kalau betul mereka tidak setuju kerana hendak selamatkan alam sekitar dan Gunung Inas, mereka boleh batalkan tender dan Ladang Hutan TLC, bukan batalkan Ladang Rakyat dan tanam Musang King.

“Saya perlu semak dahulu dengan Jabatan Perhutanan Negeri Kedah (JPNK) tarikh yang tepat tender dan tebangan itu berlaku, seingat saya tender sahaja.

“Kawasan Ladang Hutan asal tidak termasuk Kompartment Lapan, yang menjadi punca air Sungai Kupang. Komparment empat, lima dan enam saja tak silap saya, apa pun saya perlu semak dengan JPNK dahulu,” katanya lagi.

Minggu lalu, tiga nyawa terkorban manakala beratus-ratus penduduk terpaksa dipindahkan ke beberapa pusat pemindahan sementara (PPS) selepas banjir lumpur melanda di Kampung Iboi, Baling.

Kejadian itu turut menyebabkan lebih 80 rumah terjejas.


Annuar beri jaminan ketelusan dalam DNB, kertas kerja akan dibentang

Kementerian Komunikasi dan Multimedia serta Kementerian Kewangan akan membentangkan kertas kerja Jemaah Menteri berhubung keputusan menggunakan rangkaian pemborong tunggal (SWN) bagi pelaksanaan 5G dalam masa terdekat.

Menteri Komunikasi dan Multimedia Tan Sri Annuar Musa bagaimanapun berkata pihaknya sedang menunggu laporan terakhir hasil pertemuan dengan pembangkang di Dewan Rakyat semalam.

“Minggu ini kita akan edarkan kertas Jemaah Menteri kepada semua kementerian supaya dapat memberi respons dan pandangan sebelum dibawa kepada sidang Jemaah Menteri nanti.

“Ini jelas membuktikan kerajaan begitu telus dan terbuka dengan menjalankan sesi libat urus dengan semua pihak agar tidak timbul sebarang pertikaian atau kekeliruan,” katanya lapor Bernama.

Annuar terdahulu merasmikan mesyuarat perwakilan Umno Bahagian Ketereh di Yayasan Kemiskinan Kelantan.

Malaysia memilih model sistem rangkaian pemborong tunggal dengan menubuhkan sebuah syarikat milik penuh kerajaan bagi mengendali pembinaan prasarana sementara syarikat telco yang akan melaksanakan tindakan atau peranan untuk menjalankan perniagaan 5G runcit.

Sebelum ini, Ketua Pembangkang Anwar Ibrahim menerusi video di laman Facebook miliknya menyatakan bahawa Digital Nasional Bhd (DNB) boleh menjadi skandal lebih besar daripada 1Malaysia Development Berhad (1MDB).

Bagaimanapun, Timbalan Menteri Kewangan Yamani Hafez Musa dalam sidang di Dewan Rakyat pada 15 Dis lepas menyangkal dakwaan itu dan mengatakan bahawa DNB tidak sama dengan 1MDB.


Guru tak divaksin dilarang mengajar bersemuka, JPA diminta kaji tindakan

Kementerian Pendidikan tidak membenarkan semua guru yang enggan menerima vaksin Covid-19 mengajar secara bersemuka, selain meminta Jabatan Perkhidmatan Awam (JPA) mengkaji tindakan yang boleh diambil terhadap golongan berkenaan.

Menteri Pendidikan Datuk Dr Radzi Jidin berkata setakat ini terdapat 2,500 guru enggan divaksinkan di negara ini dan pihak kementerian akan terus mengadakan sesi libat urus bersama mereka.

“Apabila sekolah dibuka pada 3 Oktober nanti guru yang tidak divaksinkan ini tidak boleh mengajar secara bersemuka di dalam kelas serta berinteraksi dengan pelajar.

“Namun begitu, Kementerian Pendidikan akan mengeluarkan garis panduan tugasan untuk guru yang tidak divaksin ini dan pada masa sama, kita sedang berbincang dengan JPA berkenaan tindakan yang boleh diambil terhadap guru yang masih belum divaksinkan ini,” katanya hari ini.

Katanya, tindakan itu mengambil kira keadaan semasa terutama menjelang pembukaan sekolah kelak.

“Jumlah ini tidak ramai dan hanyalah segelintir daripada lebih 400,000 guru di negara ini jadi kita hendak jaga anak kita di sekolah supaya ibu bapa yakin persekitaran di sekolah itu selamat untuk anak kita.

“Ada guru yang tidak dapat divaksin ini atas masalah kesihatan namun ada juga guru yang memberi alasan seperti tidak yakin akan keberkesanan vaksin ini menyebabkan mereka menolak untuk menerima vaksin ini serta pelbagai alasan lagi.

“Segala alasan yang diberikan ini akan diteliti satu persatu dan kita minta supaya pihak Jabatan Pendidikan Negeri (JPN) atau Pusat Pendidikan Daerah (PPD) bertemu dengan jelaskan kepada guru ini terhadap keperluan vaksin ini kerana kita mahu pastikan ekosistem keseluruhan sekolah ini adalah selamat untuk anak kita,” katanya.

Beliau berkata, sehingga kini sebanyak 85.26 peratus guru di negara ini sudah lengkap menerima dua dos suntikan vaksin.

“Sementara itu, sebanyak 96.7 peratus sudah menerima satu dos vaksin dan pada masa sama juga, kakitangan sokongan di sekolah termasuk pekerja kantin, kita turut mahu pastikan staf sokongan sekolah yang terdiri sektor pekerja kantin, kebersihan dan keselamatan divaksinkan,” katanya.

Beliau berkata kementerian sudah pun mengeluarkan makluman kepada kumpulan itu iaitu mereka yang berada di kawasan sekolah mesti di vaksin.

“Terdapat 73.71 peratus kakitangan perkhidmatan sokongan sekolah sudah lengkap menerima dua dos vaksin manakala 89.35 peratus lagi pula sudah pun menerima satu dos suntikan vaksin,” katanya.

Radzi berkata, sesi pengajaran ketika pembukaan sekolah pada 3 Oktober hadapan akan diputuskan kelak berdasarkan situasi negeri mengikut fasa Pelan Pemulihan Negara.

“Malah, terdapat perbezaan dari sudut pendekatan pengajaran juga dijalankan mengikut negeri pada fasa PPN ini. Segala mekanisme pengajaran ini akan dimaklumkan kelak sebelum bermulanya sesi pembukaan sekolah nanti,” katanya.


OIC kutuk perayaan Yahudi disertai Presiden Israel di Masjid Ibrahimi

Pertubuhan Kerjasama Islam (OIC) mengutuk tindakan Presiden Israel, Isaac Herzog yang melawat dan menyambut perayaan Yahudi di Masjid Ibrahimi di bandar Hebron di Tebing Barat, hari ini.

Herzog yang dikawal pasukan tentera dan polis rejim Zionis Israel serta puak Yahudi memasuki kawasan masjid itu, bagi menyambut Hanukkah, perayaan yang menyalakan lilin.

Dalam kenyataannya, OIC yang berpangkalan di Jeddah mengecam dan mengutuk tindakan itu selain menyifatkannya sebagai provokasi bagi mencetuskan sentimen umat Islam serta menunjukkan pelanggaran rejim Israel terhadap hak asasi, tanah dan tapak suci penduduk Palestin.

Tindakan Presiden Israel itu juga dilihat sebagai usaha untuk menjadikan Masjid Ibrahimi sebagai tempat Yahudi selain mengukuhkan cengkaman rejim pengganas Israel di wilayah diduduki secara haram itu.

OIC juga menggesa masyarakat antarabangsa supaya mengambil tindakan segera bagi melindungi tanah suci dan tapak bersejarah di Palestin, serta mendesak pasukan keselamatan Israel menghormati tanah suci umat Islam.

Pada Ahad, Pengarah Masjid Ibrahimi, Sheikh Hefthi Abu Senin memberitahu rejim Zionis itu menutup masjid berkenaan dan menghalang umat Islam Palestin mendekati kawasan itu.

Selepas pembunuhan beramai-ramai pada 1994 yang membabitkan 29 warga Palestin di dalam masjid berkenaan oleh ekstremis Yahudi Baruch Goldstein, rejim Israel membahagikan kompleks masjid itu kepada dua bahagian Muslim dan Yahudi.

Pada Julai 2017, Pertubuhan Pendidikan Kebudayaan dan Saintifik Pertubuhan Bangsa-Bangsa Bersatu (UNESCO) menyenaraikan Masjid Ibrahimi sebagai Tapak Warisan Dunia. – Agensi


Jajaran politik baharu PKR, ‘YES UMNO, NO Tun M, NO Warisan’?

Bayangan jajaran politik baharu PKR bersama UMNO bakal menjadi kenyataan susulan sikap akar umbinya yang tidak lagi menyerang parti seterunya itu sepanjang dua hari berlangsungnya Kongres Nasional PKR yang bermula Jumaat lalu.

Pendirian perwakilan Wanita dan Angkatan Muda Keadilan (AMK) yang menolak kerjasama dengan Tun Dr Mahathir Mohamad dan Warisan menimbulkan persoalan adakah pendirian terbaharu PKR kini “YES UMNO, NO Tun M dan NO Warisan”?

Kebersamaan PKR dengan UMNO ini secara tidak langsung memberi gambaran jelas kemungkinan jajaran politik baharu yang sebelum ini disuarakan Presiden UMNO, Datuk Seri Ahmad Zahidi bukan lagi cakap-cakap kosong semata-mata dan ia hanya menanti masa sahaja untuk direalisasikan.

Berbeza dengan kongres terdahulu, serangan perwakilan PKR selalunya tertumpu kepada parti musuh tradisi mereka UMNO bagaimanapun kali ini kiblat kecaman nampaknya lebih cenderung kepada Dr Mahathir dan parti yang cenderung dilihat mesra dengan bekas Perdana Menteri itu, iaitu Warisan.

Sumber dalaman PKR memberitahu langkah tersebut adalah selari dengan pendirian Presiden PKR, Datuk Seri Anwar Ibrahim yang mahu para perwakilan membawa naratif lebih mesra UMNO bagi memastikan mesej jajaran politik baharu dapat disampaikan terus ke bawah akar umbi nanti.

Penganalisis politik Universiti Kebangsaan Malaysia (UKM) Prof Madya Dr Salawati Mat Basir berkata PKR sedang memujuk akar umbinya untuk menerima UMNO bagi menjalinkan kerjasama dalam pilihan raya umum (PRU) nanti, namun menyifatkan ia bukan suatu yang mudah kerana kedua-dua parti itu merupakan musuh tradisi dalam politik.

“Memang boleh cakap Zahid baik dengan Anwar tetapi bawah nak tak? UMNO bukan Zahid seorang sebab nak bekerja yang bawah ini.

“Jika ia terlaksana kemungkinan UMNO akan berpecah belah,” katanya kepada Agenda Daily.

Sementara itu, Penganalisis politik Universiti Malaya (UM), Prof Madya Dr Awang Azman Awang Pawi berkata PKR sebuah parti yang berpengalaman dalam politik negara dan juga memiliki kekuatan tersendiri memandangkan mereka memiliki sokongan pengundi daripada pelbagai kaum.

“PKR merupakan parti yang sudah ditubuhkan lebih 20 tahun dan banyak mengharungi pancaroba pahit manis, jatuh bangun dan tak kurang juga dikhianati.

“Kemenangan PKR pada PRU 2018 yang begitu besar membuktikan kekuatan dan potensi parti itu sebagai parti berbilang kaum yang semakin diterima ramai,” katanya kepada Agenda Daily.

Menurut beliau lagi, sikap perwakilan menolak Dr Mahathir yang ditunjukkan dalam kongres kali ini menunjukkan mereka sudah belajar daripada kesilapan dan tidak mahu bergantung kepada bekas Perdana Menteri itu lagi.

“Peristiwa ini (tumbang Pakatan Harapan) tak mungkin dapat dilupakan oleh PKR dan tak mahu pisang berbuah dua kali sekiranya bekerjasama dengan Dr Mahathir. Sentimen ini difahami terus bertapak kukuh kalangan akar umbi PKR,” katanya.

Beliau juga berkata PKR akan memilih untuk bersama UMNO yang dilihat lebih memiliki jentera yang kuat dan sekiranya kerjasama dijalinkan ia akan membantu kemenangan mereka dalam PRU nanti.

“Dalam konteks ini PKR mampu bergerak tanpa perlu bekerjasama dengan Dr Mahathir serta sekutu.

“Jika kerjasama PKR dengan Mahathir bermakna PKR terpaksa berkongsi agihan kerusi sedangkan Dr Mahathir dan sekutunya dilihat lemah dan tidak ada jentera di peringkat akar umbi berbanding jentera dan akar umbi PKR,” ujarnya lagi.

Terdahulu, Kongres Nasional AMK dan Wanita 2020 menjadi medan mengecam Dr Mahathir, yang disifatkan para perwakilan sebagai insan disebalik kejatuhan pemerintahan PH.

Sebelum ini, Zahid juga sudah memberi bayangan mengenai pembentukan jajaran atau gabungan politik baharu yang dinamakan Perikatan 3.0 PRU-15 nanti.

Beliau juga memberi bayangan bahawa ada usaha ke arah itu yang melibatkan gabungan bersama PKR dan DAP selepas mempertimbangkan kesesuaian dinamik politik negara yang sentiasa berubah atau mengikut perubahan semasa.

Dalam pada itu, Pengarah Komunikasi Strategik PKR, Fahmi Fadzil juga berkata cadangan pembentukan gabungan PKR-UMNO dilihat sebagai cadangan yang baik namun ia memerlukan persefahaman sesama parti komponen dan harus melihat realiti dalam politik negara.

PH juga sudah mengumumkan Anwar sebagai calon Perdana Menteri mereka dan UMNO juga perlu menerima cadangan tersebut sekiranya mahu kerjasama tersebut menjadi kenyataan.


Zahid yakin calon PH menang mudah di Pulai dengan kerjasama UMNO

Pengerusi Barisan Nasional (BN) Datuk Seri Dr Ahmad Zahid Hamidi yakin calon Pakatan Harapan (PH) yang mewakili gabungan PH-BN mampu menang dengan mudah pada Pilihan Raya Kecil (PRK) bagi Parlimen Pulai pada 9 Sept nanti.

Zahid yang juga Timbalan Perdana Menteri berkata ia susulan hubungan baik antara penyandang kerusi berkenaan Allahyarham Datuk Seri Salahuddin Ayub dengan ahli UMNO di kawasan itu, selain jalinan hubungan sedia ada antara kepimpinan UMNO di bahagian berkenaan dengan akar umbi PH, lapor Bernama.

“Untuk Pulai, saya mempunyai keyakinan kuat (mampu menang) kerana Ketua UMNO Bahagian Pulai Datuk Nur Jazlan Mohamed ada hubungan baik sekian lama dengan rakan-rakan PH walaupun sembilan bulan lepas kita bertempur.

“…tetapi sekarang, beberapa program sudah disusun oleh beliau untuk menyatukan kedua-dua jentera. Selain itu, Allahyarham sendiri sering menyantuni ahli UMNO, jadi di Pulai ini agak mudah,” katanya kepada pemberita selepas tamat proses penamaan calon yang berlangsung di Dewan Jubli Intan Sultan Ibrahim di sini hari ini.

Katanya pada Pilihan Raya Umum ke-15 lepas, jumlah undi yang diterima PH dan BN adalah lebih daripada 94,000 undi, manakala calon Perikatan Nasional (PN) hanya menerima kira-kira 20,000 undi.

Beliau turut menyifatkan keserasian dalam gabungan Kerajaan Perpaduan kini berada tahap tertinggi dalam menghadapi PRK Pulai dan Dewan Undangan Negeri (DUN) Simpang Jeram, dan ia dapat dapat dilihat semasa proses penamaan calon berlangsung di kedua-dua kawasan itu pagi tadi.

“Namun kita perlu akui peringkat akar umbi perlukan sedikit waktu, jadi dalam tempoh kempen harap kita dapat dipadukan dengan jentera rakan Kerajaan Perpaduan,” katanya.

Sementara itu ketika diminta mengulas kenyataan Menteri Besar Kedah Datuk Sanusi Md Nor yang mendakwa UMNO bakal berkubur dalam PRK Parlimen Pulai dan Dewan Undangan Negeri (DUN) Simpang Jeram, Ahmad Zahid berkata beliau enggan melayan provokasi pemimpin PAS itu.

PRK Parlimen Pulai dan DUN Simpang Jeram masing-masing bakal menyaksikan saingan tiga penjuru antara calon PH, Perikatan Nasional (PN) dan Bebas.

PRK Parlimen Pulai dan DUN Simpang Jeram dilaksanakan susulan kematian penyandangnya Salahuddin yang juga Menteri Perdagangan Dalam Negeri dan Kos Sara Hidup, pada 23 Julai lepas.

Suruhanjaya Pilihan Raya (SPR) menetapkan tarikh undi awal pada 5 Sept, manakala hari pengundian pada 9 Sept.


Tindakan menjatuhkan kerajaan sendiri di Melaka tak bermoral, kata Hadi

Kejatuhan kerajaan negeri Melaka sebelum ini dipimpin oleh Ketua Menteri UMNO Datuk Seri Sulaiman Md Ali yang berpunca akibat tindakan wakil rakyat sendiri adalah tidak bermoral, kata Datuk Seri Abdul Hadi Awang.

Presiden PAS itu membidas tindakan empat bekas Ahli Dewan Undangan Negeri (ADUN) yang didalangi pemimpin senior UMNO di Melaka, Datuk Seri Idris Haron dalam gerakan menjatuhkan kerajaan sendiri.

“Selepas kemelut di persekutuan, di Melaka kerajaan dijatuhkan oleh wakil rakyat sendiri.

Ini satu cara tak bermoral, ini rakyat Melaka boleh lihat sendiri,” katanya semasa semasa berucap di Pentas PRN Melaka yang disiarkan secara dalam talian.

Hadi membuat perbandingan krisis politik negara sebelum ini yang melanda negara selepas 15 Ahli Parlimen UMNO menarik sokongan terhadap Tan Sri Muhyiddin Yassin dan meletak jawatannya tetapi masih berlapang dada dengan menerima pelantikan Datuk Seri Ismail Sabri Yaakob sebagai penggantinya.

“Kami cadang Muhyiddin jadi PM. Beliau tidak minta, kami yang cadang. Selepas itu demi nak selamatkan kerajaan yang diwujud, Muhyiddin terima pelantikan Perdana Menteri baharu (Ismail Sabri Yaakob) dengan tenang,” katanya lagi.

Muhyiddin semasa berdepan krisis politik yang juga dicetuskan oleh pemimpin UMNO mempunyai pilihan untuk membubarkan Parlimen dan mengadakan pilihan raya umum, bagaimanapun mengambil pendirian untuk meletak jawatan dan digantikan dengan Ismail Sabri.

Tujuan mengelakkan sebarang pilihan raya umum adalah bagi menjaga keselamatan dan nyawa rakyat ketika pandemik Covid-19 masih melanda negara.

Jelas Hadi lagi, langkah PAS menggunakan satu simbol iaitu Perikatan Nasional (PN) adalah bertujuan membawa perubahan terhadap landskap politik negara yang dilihat dimonopoli parti yang ekstrem

Menurut beliau, pembentukan PN adalah bermatlamat untuk menolak parti yang ekstrem danusaha itu dibuat bagi menghalang negara daripada terus dipimpin kumpulan politik yang ekstrem, termasuk di Melaka.

“Kita tubuh PN untuk kumpul parti tidak ekstrem yang boleh bersatu dan bekerjasama, dan kita bertanding di Melaka.

“Jadi PAS, Bersatu dan Gerakan setuju guna atas satu simbol PN bertanding di Melaka bagi menolak parti ekstrem untuk membuat perubahan. Satu perubahan mesti dilakukan, kalau rakyat Melaka nak buat perubahan pilihlah PN,” katanya lagi.

Untuk rekod, keputusan PAS menggunakan satu simbol iaitu PN adalah sesuatu yang diluar jangkaan, namun diketahui umum gabungan tersebut sudah didaftarkan secara rasmi bersama Bersatu, Gerakan dan beberapa parti dari Sabah dan Sarawak.

Kerajaan UMNO di Melaka tumbang susulan tindakan empat ADUN diketuai bekas wakil rakyat UMNO Dewan Undangan Negeri (DUN) Sungai Udang, Idris pada 4 Oktober lalu yang mengumumkan keputusan mereka menarik sokongan terhadap Sulaiman.

Tiga yang lain ialah Datuk Nor Azman Hassan (UMNO-Pantai Kundor); Datuk Norhizam Hassan Baktee (Bebas-Pengkalan Batu); dan Datuk Noor Effandi Ahmad (Bersatu-Telok Mas).


10 peraturan kekal terpakai dalam fasa endemik mulai 1 April

Prosedur operasi standard (SOP), termasuk 10 keperluan dan sembilan garis panduan yang telah biasa diamalkan penduduk Malaysia akan dilaksanakan dalam fasa peralihan endemik bermula 1 April depan, kata Menteri Kanan Pertahanan, Datuk Seri Hishammuddin Hussein.

Sepuluh keperluan itu ialah:

Hishammuddin dalam kenyataan hari ini berkata satu SOP yang mengandungi 10 keperluan itu telah dipermudahkan daripada 181 SOP Pelan Pemulihan Negara (PPN) dan ia masih akan dikuatkuasakan mengikut Akta 342 mulai 1 April.

Beliau yang juga Pengerusi Mesyuarat Menteri Kuartet Covid-19 berkata semua peraturan itu penting dalam usaha negara menuju kepada kehidupan normal.

“Kesemua 10 keperluan ini sudah biasa diamalkan oleh orang ramai dalam Fasa PPN. Saya percaya setiap lapisan masyarakat boleh untuk terus melaksanakannya dengan sebaik mungkin,” katanya.

Hishammuddin berkata sembilan garis panduan juga disediakan bagi membantu orang ramai membuat pilihan lebih selamat ketika menjalankan aktiviti harian demi menjaga keselamatan diri, keluarga dan orang sekeliling.

Bagaimanapun, menurutnya sembilan garis panduan itu tidak akan dikuatkuasakan sebaliknya ia akan menjadi panduan yang amat digalakkan untuk dipatuhi supaya rakyat dapat kekal berwaspada dengan risiko jangkitan Covid-19.

Sembilan garis panduan itu merangkumi:

“Untuk setiap garis panduan berkenaan, terdapat dua perincian iaitu cara penilaian risiko penularan Covid-19 serta gejala Covid-19 dan cara mengamalkan SOP dengan betul,” katanya.

Sementara itu, Hishammuddin berkata satu laman sesawang sedang dibangunkan dengan kerjasama Majlis Keselamatan Negara (MKN) bagi memudahkan masyarakat memahami dengan lebih lanjut mengenai satu SOP dan sembilan garis panduan tersebut serta Fasa Peralihan ke Endemik secara keseluruhannya.

Beliau berkata laman sesawang itu dijangka dapat diakses dua minggu sebelum 1 April sekali gus membantu masyarakat membuat persiapan sebelum fasa tersebut bermula.


Kenaikan harga barangan norma baharu, perlu diterima: Pesatuan

Persatuan Pengguna Subang dan Shah Alam (CASSA) berpendapat kenaikan harga barang dan makanan sekarang ini mungkin menjadi suatu norma baharu yang perlu diterima kerajaan dan rakyat.

Presiden CASSA Datuk Dr Jacob George berkata ini kerana kenaikan kos operasi sesuatu barangan itu menyebabkan kenaikan harga.

Malah, menurutnya harga barangan keperluan ketika ini tidak menunjukkan tanda-tanda untuk turun meskipun kerajaan sudah melaksanakan beberapa inisiatif untuk menanganinya.

Sehubungan itu, katanya, kenaikan ketika ini perlu diterima semua pihak, terutama kerajaan tanpa menyalahkan mana-mana pihak yang terlibat dalam rantaian makanan termasuk kartel atau orang tengah.

“Keadaan yang berlaku di negara ini sudah tak nampak cahaya untuk penurunan harga sebab kita tak mahu akui harga yang betul dan munasabah untuk semua golongan.

“Sebenarnya apa yang diperlukan adalah satu harga yang munasabah kepada pengguna dan pengeluar. Contohnya, bolehkah harga nasi lemak dijual macam harga enam tahun lalu? Jadi kita kena buat keadilan kepada semua pihak.

“Kita sepatutnya kena bincang dengan pengeluar, bagaimana dari segi kos operasi mereka supaya dapat elakkan pengguna dan pengeluar jadi mangsa akibat penyelesaian yang diambil,” katanya menurut Utusan.

Dr Jacob berkata, satu langkah drastik yang lebih positif perlu dilakukan dengan mengambil kira kenaikan kos operasi yang sedang berlaku itu.

“Bagi saya pasukan jihad itu sudah bagus, tetapi keanggotaannya perlu terdiri daripada mereka yang berpengalaman, berpengetahuan dan dapat meyakinkan masyarakat untuk mencari jalan penyelesaian.

“Kos operasi sudah naik, tetapi jika ia dianggotai orang politik, adakah mereka mempunyai political will untuk ambil tindakan (harga yang munasabah),” katanya.

Dalam pada itu, Presiden Lembaga Perlindungan dan Kebajikan Pengguna Malaysia (LPKPM), Dr Lee Nan Sang berkata, pihaknya tidak menolak kemungkinan bantuan kerajaan sedikit sebanyak dapat membantu terutamanya kepada golongan B40.

Katanya, ini kerana perkara yang berlaku ketika ini merupakan fenomena yang berlaku di seluruh dunia.

Namun, katanya, penguatkuasaan dan pemantauan perlu sentiasa dipergiatkan agar barangan kawalan itu tidak disalah guna serta tidak sampai kepada golongan sasaran.

“Aspek penguatkuasaan dengan pemantauan perlu lebih kerap untuk memastikan peruntukan subsidi kerajaan betul-betul sampai kepada tangan pengguna terutamanya golongan B40,” katanya.


‘Pemimpin UMNO jangan ‘kerumun’ PM, buang perangai lama’

Ahli Majlis Tertinggi (MT) UMNO Datuk Seri Md Alwi Che Ahmad mengingatkan pemimpin UMNO supaya membuang perangai lama yang akan mengundang kemarahan rakyat, susulan viral konvoi Perdana Menteri melawat Kedah semalam.

Beliau berkata pemimpin parti perlu menjaga imej Perdana Menteri Datuk Seri Ismail Sabri Yaakob dengan membuang imej lama dan tanggapan orang ramai apabila UMNO kembali berkuasa.

“Orang akan kata, UMNO berkuasa macam itulah. Itu yang saya tegur sikit, bukan saya jealous memang kita semua kena meraikan PM, tetapi bukan cara macam itu.

“Ini kerumun sampai begitu sekali, sampai jadi viral, ramai tak payah lah. Jagalah imej PM daripada UMNO jika kita nak tahan lama. PM tak salah, takkan PM hendak halau dan marah, tetapi kita kena tahu dan kita tolong jaga imej parti kita.

“Macam semalam, viral di Kedah sampai berpuluh buah kereta ikut (PM), dalam kapal terbang. Tidak mengapa, hendak ikut itu bagus tetapi ini imej lama,” katanya di Kota Bharu hari ini.

Menurutnya imej yang ditunjukkan seperti itu yang menyebabkan orang ramai marah kepada UMNO.

“Kalau sayang PM, jangan rosakkan imej beliau dan sama-sama jaga. Rakyat sedang memerhati.

“Lagipun, (saya) tidak suka dan tidak seronok tengok komen media sosial yang tak bagus.

“Dalam masa beberapa hari ini, dah jadi macam dulu-dulu dan sampai tiga batu ikut (konvoi kenderaan yang mengekori). Gembira dan meraikan PM itu bagus tetapi jangan berlebih-lebihan,” katanya.

Semalam, tular gambar di media sosial yang memaparkan pemimpin UMNO mengekori Ismail Sabri melawat lokasi banjir dan kepala air di Kuala Muda dan Yan, di Kedah sehingga menimbulkan situasi kurang senang dalam kalangan masyarakat.

Beberapa pemimpin UMNO juga dilaporkan menaiki pesawat kerajaan Malaysia bersama Perdana Menteri dalam kunjungan itu sehingga menimbulkan reaksi negatif pembangkang yang mengambil kesempatan untuk menempelak Ismail Sabri dan pemimpin UMNO.


Calon Timbalan Speaker perlu bersih, Bersatu tak kompromi prinsip

Calon Timbalan Speaker Dewan Rakyat perlu seorang yang bersih tidak kira dari parti lain sekalipun, kata Ketua Penerangan, Datuk Wan Saiful Wan Jan.

Wan Saiful berkata prinsip yang tegas berhubung isu integriti dan ketelusan tidak boleh dikompromi parti tersebut, ia termasuk melibatkan pemilihan bagi jawatan tersebut.

“Pandangan Bersatu dalam isu berkait integriti dan urusan mahkamah sentiasa konsisten dan sedia diketahui umum.

“Kita boleh bersetuju dengan cadangan calon dari parti lain, tetapi runding dahulu nama calon itu kerana Bersatu ada prinsip tegas yang tidak akan kita kompromi.

“Sewajarnya perkara-perkara besar dalam kerajaan yang berbentuk gabungan pelbagai parti seperti yang kita ada hari ini haruslah mengambil kira pandangan semua ahli keluarga dalam kerajaan,” katanya dalam hantaran di Facebook hari ini.

Terdahulu, calon Timbalan Speaker dari UMNO, Datuk Seri Ahmad Maslan berkata isu pelantikannya yang tertangguh perlu dijawab parti Bersatu.

Kerajaan sebelum ini mencalonkan Ahmad sebagai calon Timbalan Speaker, sementara pembangkang menamakan MP DAP, Nga Kor Ming sebagai calon mereka.

Terdahulu, Agenda Daily melaporkan pencalonan Ahmad sebenarnya turut tidak mendapat sokongan beberapa MP UMNO bukan ‘kluster mahkamah’.

Sumber Agenda Daily memberitahu, keputusan mencalonkan Ahli Parlimen (MP) Pontian tersebut diputuskan oleh Presiden, Datuk Seri Ahmad Zahid Hamidi yang cuba melanggar syarat diletakkan Muhyiddin tidak akan menerima pemimpin daripada ‘kluster mahkamah’.

Dewan Rakyat menangguh pemilihan jawatan Timbalan Speaker Parlimen yang dijadualkan berlangsung pada sidang kali ini ke Mesyuarat Kedua Penggal Keempat Parlimen Ke-14 yang dijadual pada bulan hadapan.

Jawatan itu kosong setelah MP Pengerang, Datuk Seri Azalina Othman Said meletak jawatan pada 23 Ogos lalu.

Mengikut ketetapan awal, usul mengenai perkara itu pada asalnya disenaraikan dalam Aturan Urusan Mesyuarat kali ini iaitu pada Mesyuarat Pertama Penggal Keempat Parlimen Ke-14.

Untuk rekod, Ahmad kini sedang dibicarakan kerana mengubah wang haram dan memberikan kenyataan palsu kepada SPRM mengenai lebih RM2 juta yang diterimanya daripada Perdana Penteri ketika itu, Datuk Seri Najib Razak pada tahun 2013.


Tajuddin guna alasan MKN tidak benarkan pemilihan UMNO dijalankan

Tiada kebenaran diberikan Majlis Keselamatan Negara (MKN) digunakan sebagai alasan untuk UMNO menangguhkan pemilihan parti yang sepatutnya dijalankan Jun ini, kata Pengarah Pilihan Raya, Datuk Seri Tajuddin Abdul Rahman.

Tajuddin berkata UMNO sebelum ini akan merujuk MKN sebelum membuat keputusan berhubung pemilihan parti dan mendakwa agensi kerajaan tersebut tidak memberi kebenaran ekoran peningkatan kes Covid-19 yang semakin mendadak.

“Setakat ini secara lisan dan secara dasarnya MKN menolak permohonan UMNO untuk mengadakan pemilihan.

“Namun sehingga kini belum ada sebarang surat rasmi daripada pihak MKN,” katanya dipetik portal Malaysiakini.

Tajuddin juga memberitahu wakil parti itu juga sudah mengadakan pertemuan dengan MKN.

Desakan supaya mengadakan pemilihan parti menjadi semakin kuat susulan klip audio tular perbualan Presiden UMNO, Datuk Seri Ahmad Zahid Hamidi dengan Ketua Pembangkang, Datuk Seri Anwar Ibrahim yang sedang merancang satu pakatan sulit.

Beberapa pemimpin utama parti secara terbuka menggesa supaya pemilihan diadakan pada Jun ini selepas berakhir mandat tersebut.

Untuk rekod, kali terakhir UMNO mengadakan pemilihan adalah pada akhir Jun 2018 yang menyaksikan pertembungan lima penjuru bagi jawatan Presiden, membabitkan Datuk Seri Ahmad Zahid Hamidi, Khairy Jamaluddin, Tengku Razaleigh Hamzah, Mohamed Iqbal Maricair, dan Mohd Yusof Musa@Jamaluddin.


Tesla disaman seorang pemandu teksi selepas kenderaan gagal dikawal

Seorang pemandu teksi kereta elektrik pintar, Tesla Model 3 di Paris yang terlibat dalam kemalangan dan membunuh seorang individu bertindak memfailkan aduan undang-undang terhadap pembuat kereta Amerika Syarikat itu, kata peguamnya.

Kerajaan Perancis berkata beberapa hari selepas kemalangan itu, pihak Tesla (TSLA.O) memberitahu tiada tanda berlakunya kerosakan teknikal pada kenderaan tersebut.

Sarah Saldmann berkata anak guamnya pada Jumaat memfailkan aduan jenayah kepada pendakwa raya di Versailles atas tuduhan Tesla  “meletak nyawa orang lain dalam bahaya”.

Namun, pihak Tesla tidak memberi jawapan balas terhadap pertanyaan e-mel untuk memberi komen berhubung isu tersebut.

Pemandu teksi itu tidak bertugas ketika kemalangan tersebut berlaku, tetapi kereta Tesla itu secara tiba-tiba melanggar tiang besi, deretan basikal sewa dan tong kitar semula yang penuh dengan kaca, lalu kemudiaannya melanggar seorang pejalan kaki dan sebuah van sebelum akhirnya berhenti, kata saksi mengenai kemalangan.

Selepas kemalangan, pemandu teksi yang tidak dinamakan itu memberitahu polis kereta Tesla itu memecut dengan sendiri dan tidak sempat dapat menekan brek.

Pemandu teksi tersebut masih dalam siasatan polis atas tuduhan membunuh tetapi tidak didakwa dan juga sudah didapati negatif dalam ujian alkohol selepas kemalangan itu.

Pejabat pendakwa raya di Versailles akan memutuskan sama ada Tesla mempunyai kes untuk dijawab.

Dalam kes-kes sebelum ini, Tesla akan mengumpul data terperinci daripada alat pengesan dan kamera yang terdapat pada kenderaan tersebut untuk mencabar tuduhan kemalangan yang berlaku disebabkan teknologi tidak berfungsi.


Kes Shahrir Samad gagal isytihar RM1 juta bermula esok

Perbicaraan kes bekas Pengerusi Felda,Tan Sri Shahrir Ab Samad yang didakwa gagal mengisytiharkan RM1 juta yang diterima daripada bekas Perdana menteri, Datuk Seri Najib Tun Razak kepada Lembaga Hasil Dalam Negeri (LHDN), akan bermula di Mahkamah Tinggi Kuala Lumpur, esok.

Menerusi semakan sistem mahkamah hari ini, kes itu akan didengar di hadapan Hakim Datuk Muhammad Jamil Hussin pada jam 9 pagi.

Pendakwaan dikendalikan Timbalan Pendakwa Raya, Rasyidah Murni Azmi, Mohd ‘Afif Ali dan Natrah Fareha Rahmat manakala pasukan pembelaan diketuai peguam Datuk Firoz Hussein Ahmad Jamaluddin.

Pada prosiding sebelum ini, pihak pendakwaan memaklumkan kepada mahkamah bahawa seramai 19 saksi akan memberi keterangan pada perbicaraan kes itu.

Mahkamah sebelum ini menetapkan 26 hingga 28 Julai, 8 hingga 11 Ogos, 5 hingga 8 Sept dan 3 hingga 6 Okt ini untuk perbicaraan.

Shahrir, 72, pada mulanya didakwa di Mahkamah Sesyen. Bagaimanapun, beliau memohon supaya kesnya dipindahkan ke Mahkamah Tinggi dan pada 21 Mei tahun lepas, permohonan itu dibenarkan.

Shahrir mengaku tidak bersalah atas tuduhan melibatkan diri dalam pengubahan wang haram dengan cara tidak melaporkan pendapatan sebenar dalam borang cukai pendapatan yang bertentangan dengan Seksyen 113 (1) (a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudiannya dimasukkan ke dalam akaun bank milik tertuduh.

Beliau didakwa melakukan perbuatan itu di LHDN, Cawangan Duta, Kompleks Pejabat Kerajaan, Jalan Tuanku Abdul Halim, di sini ,pada 25 April 2014.

Pertuduhan mengikut Seksyen 4 (1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman denda tidak melebihi RM5 juta atau penjara maksimum lima tahun atau kedua-duanya, jika sabit kesalahan. – Bernama


Khaled Nordin jangan kuat auta macam Zahid, kata Naib Presiden Bersatu

Naib Presiden UMNO, Datuk Seri Khaled Nordin diingatkan supaya tidak kuat auta seperti Presidennya yang banyak memutarbelit fakta demi kepentingan politik, kata Datuk Mohd Rafiq Naizamohideen.

Naib Presiden Bersatu itu berkata Khaled yang kalah dalam pilihan raya umum lalu jangan menipu fakta bahawa kejatuhan kerajaan Perikatan Nasional (PN) yang dipimpin oleh Tan Sri Muhyiddin Yassin adalah angkara tindakan Datuk Seri Ahmad Zahid Hamidi yang menarik sokongan bersama 14 Ahli Parlimen (MP) UMNO lain.

“Tan Sri Muhyiddin kata beliau mesti letak jawatan apabila 15 Ahli Parlimen UMNO menarik balik sokongan terhadapnya. Ini fakta.

“Tetapi Khaled Nordin pusing cerita kononnya Tan Sri Muhyiddin letak jawatan bukan kerana 15 Ahli Parlimen UMNO tarik sokongan, tetapi sebab rakyat tidak suka kepadanya. Ini auta,” katanya dalam satu kenyataan hari ini.

Rafiq juga membidas Khaled yang mendakwa kononnya Muhyiddin tidak mendapat sokongan rakyat menyebabkan peletakan jawatannya, ia juga satu lagi pembohongan fakta cuba mengelirukan rakyat.

“Kajian persepsi awam yang dibuat oleh Institut Kajian Malaysia dan Antarabangsa (IKMAS) UKM mendapati 92 peratus responden tidak bersetuju Tan Sri Muhyiddin letak jawatan.

“Jadi rakyat mana yang Khaled Nordin cakap ni?” ujarnya lagi.

Menurut Rafiq lagi, Khaled sepatutnya bersyukur kerana langkah Muhyiddin yang tidak berdendam dan mempunyai kepentingan peribadi berjaya menyelamatkan kerajaan daripada jatuh kepada blok pembangkang.

“Tan Sri Muhyiddin kata kalau dia tak sokong Datuk Seri Ismail Sabri Yaakob jadi Perdana Menteri (PM), Pakatan Harapan (PH) dan kumpulan kleptokrat berkemungkinan akan memerintah. Ini pun fakta.

“Kalau kita masih ingat, PH plus mempunyai 105 Ahli Parlimen di Dewan Rakyat. Jika dicampur 15 Ahli Parlimen UMNO yang menarik sokongan terhadap Tan Sri Muhyiddin, jumlahnya 120. Nak bentuk kerajaan cuma memerlukan sokongan 111 daripada 220 Ahli Parlimen. (Nota: dua kerusi Parlimen iaitu Gerik dan Batu Sapi kosong). Jadi, kenyataan Tan Sri Muhyiddin ini amat munasabah.

“Tetapi Khaled Nordin kata Tan Sri Muhyiddin ‘desperate’ atau dalam Bahasa Melayu terdesak tidak mahu PH memerintah,” bidasnya lagi.

Ujarnya lagi, nada dan tindak-tanduk pendirian Khaled tersebut mendedahkan UMNO sebenarnya mahu membentuk Jajaran Baharu yang pernah didedahkan sendiri oleh Zahid sebelum ini.

“Atau memang niat Khaled Nordin mahu supaya PH memerintah dalam Jajaran Baru?

“Bagi saya kenyataan Khaled Nordin ini seolah-olah mengesahkan komplot Jajaran Baru ini. Jadi, bila Ismail Sabri dengan sokongan Tan Sri Muhyiddin dan Ahli-Ahli Parlimen Perikatan Nasional dilantik sebagai Perdana Menteri, perancangan mereka gagal. Sebab itulah Khaled Nordin tidak puas hati dengan langkah Tan Sri Muhyiddin ini agaknya?” kata beliau.

Untuk rekod, Ketua Pembangkang Datuk Seri Anwar Ibrahim dikaitkan terlibat dalam komplot bersama Zahid yang dianggap anak muridnya menerusi klip audio perbualan tular kedua-dua mereka sebelum ini.

Malah, Zahid dan rakannya, Datuk Seri Najib Razak juga menghantar surat menyokong Anwar sebagai calon PM tahun lalu kepada pihak Istana Negara, ia menjadi punca kemelut politik yang berterusan.


Dr Mahathir mungkin bertanding semula di Langkawi jika tiada pengganti

Kerusi Parlimen Langkawi mungkin akan dipertahankan Tun Dr Mahathir Mohamad pada pilihan raya umum ke-15 (PRU-15) nanti.

Bekas Perdana Menteri itu memberi bayangan bakal bertanding pada PRU-15 sekiranya partinya, Pejuang tidak mempunyai pengganti untuk diletak sebagai calon, ia meskipun sebelum ini beliau berkata tidak mahu bertanding semula.

“Kita ada calon tetapi waktu ini kita tidak beritahu lagi, kalau tak ada (calon sesuai) dan ada orang cadang saya (bertanding), saya akan pertimbangkan,” katanya dipetik laporan Utusan Malaysia.

Dr Mahathir semalam mengadakan pertemuan dengan pengusaha-pengusaha feri Langkawi.

Untuk rekod, pada Mac lalu, Dr Mahathir yang juga Pengerusi Pejuang mengesahkan tidak akan bertanding di mana-mana kerusi Parlimen termasuk Langkawi dalam PRU-15.

Menurut beliau, ia bagi memberi peluang kepada calon yang sesuai dan lebih muda terlibat dalam politik serta pilihan raya, selain faktor kesihatannya yang belum pulih sepenuhnya ketika itu.


Pencarum KWSP bertambah miskin jika pengeluaran dibenar: Zafrul

Lebih ramai ahli Kumpulan Wang Simpanan Pekerja (KWSP) akan bersara di bawah paras Pendapatan Garis Kemiskinan (PGK) sekiranya kerajaan membenarkan pengeluaran tambahan, kata Menteri Kewangan Tengku Datuk Seri Zafrul Tengku Abdul Aziz.

Beliau berkata ini berikutan kemerosotan berterusan simpanan persaraan ahli KWSP, kerana ketika ini hampir separuh ahli mempunyai simpanan kurang daripada RM10,000, dan daripada jumlah ini 55 peratus adalah Bumiputera, lapor Bernama.

“Kalau dibenarkan pengeluaran tambahan, ia akan menyebabkan lebih ramai ahli perlu bersara di bawah paras garis kemiskinan, dan juga menyebabkan beban yang besar kepada seluruh Keluarga Malaysia di masa depan terutama jika kegawatan ekonomi berlaku,” katanya ketika ditemui selepas melawat Pusat Transformasi Bandar (UTC) Kelantan, di Kota Bharu, hari ini.

Beliau berkata demikian ketika mengulas mengenai kajian awam oleh Pemuda UMNO bahawa lebih 97 peratus ahli mahu kerajaan meluluskan pengeluaran simpanan KWSP i-Citra sebanyak RM10,000 secara ‘sekali bayar’.

Mengulas lanjut, Tengku Zafrul berkata setiap keputusan yang dibuat kerajaan perlu mengimbangkan antara kepentingan rakyat untuk jangka pendek dan juga jangka masa panjang.

Beliau turut memberi jaminan bahawa kerajaan tetap peka dengan masalah rakyat, dan pelbagai pendekatan diusahakan untuk memelihara kebajikan rakyat termasuk kepada golongan B40 dan M40.

“Di bawah Bajet 2022 ini kalau kita lihat lebih RM31 bilion dikhususkan untuk subsidi, bantuan dan insentif untuk mengurangkan kesan peningkatan kos sara hidup rakyat.

“Bagi terus menjamin kesejahteraan rakyat, (menerusi) Bantuan Keluarga Malaysia (BKM) kerajaan juga memperuntukkan RM8.2 bilion kepada 9.6 juta penerima, ini sebahagian kecil daripada pelbagai bantuan kepada rakyat,” katanya


51 daripada laporan kesan dos penggalak diklasifikasi serius

Sebanyak 51 kes (5.2 peratus) daripada 984 laporan Kesan Advers Susulan Imunisasi (AEFI) bagi dos penggalak vaksin COVID-19, bersamaan kadar 0.005 laporan bagi setiap 1,000 dos, diklasifikasikan sebagai serius setakat 20 Jan.

Ketua Pengarah Kesihatan Tan Sri Dr Noor Hisham Abdullah berkata secara keseluruhannya, sistem pelaporan AEFI Bahagian Regulatori Farmasi Negara (NPRA) telah menerima sejumlah 24,411 laporan AEFI melibatkan dos penggalak, menurut laporan Bernama.

“Pemantauan laporan AEFI yang diterima oleh NPRA setakat ini menyimpulkan bahawa trend dan kadar pelaporan AEFI yang melibatkan dos penggalak tidak menunjukkan sebarang peningkatan daripada apa yang dilihat semasa pemberian dos primer.

“Trend pelaporan yang sama juga turut dilaporkan oleh negara lain yang telah menjalankan program imunisasi bagi dos penggalak vaksin COVID-19,” menurutnya dalam kenyataan hari ini.

Beliau berkata demam, sakit pada tempat suntikan, sakit kepala dan keletihan merupakan antara kesan advers yang kerap dilaporkan oleh penerima vaksin.

Penerima vaksin yang mengalami kesan advers boleh membuat laporan AEFI menerusi notifikasi di aplikasi MySejahtera bagi kesan tersenarai di dalam aplikasi itu selain laporan secara dalam talian dengan mengisi Borang Pelaporan Kesan Sampingan Ubat Untuk Pengguna (ConSERF) di laman sesawang NPRA (www.npra.gov.my).

Dr Noor Hisham juga berkata kes baharu COVID-19 yang dilaporkan hari ini meningkat kepada 4,116 berbanding 4,046 semalam menjadikan jumlah kumulatif jangkitan wabak itu ialah 2,829,089 setakat 12 tengah hari.

Sebanyak 39 (0.9 peratus) daripada jumlah kes baharu itu adalah kategori tiga, empat dan lima manakala 4,077 kes (99.1 peratus) terdiri daripada kategori satu dan dua.

“Daripada 4,116 kes itu, sebanyak 498 adalah kes import dan 3,618 pula adalah kes tempatan manakala yang memerlukan rawatan di Unit Rawatan Rapi (ICU) ialah 141 kes dan 62 kes memerlukan bantuan pernafasan,” katanya.

Selain itu, beliau berkata sebanyak 2,858 kes sembuh dilaporkan menjadikan jumlah kumulatif setakat ini ialah 2,753,119 orang.

Katanya sebanyak sembilan kluster baharu direkodkan dengan 225 kluster masih aktif.


Sah Ismail Sabri PM Kesembilan. Tahniah

Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini berkenan melantik Ahli Parlimen Bera, Datuk Seri Ismail Sabri Yaakob sebagai Perdana Menteri (PM) Kesembilan Malaysia.

Pelantikan Ismail Sabri, 61 tahun, diputuskan mengikut peruntukan Perkara 40(2)(a) dan 43(2)(a) Perlembagaan Persekutuan, setelah pada hemat baginda bekas Timbalan Perdana Menteri di dalam Kabinet Tan Sri Muhyiddin Yassin itu, mungkin mendapat kepercayaan majoriti Ahli Dewan Rakyat.

Datuk Pengelola Bijaya Diraja Istana Negara Datuk Indera Ahmad Fadil Shamsuddin dalam kenyataan sebentar tadi berkata:

“Sehubungan dengan itu dan selaras dengan Perkara 40(2)(a) dan Perkara 43(2)(a) Perlembagaan Persekutuan, Seri Paduka Baginda telah berkenan melantik Yang Berhormat Dato’ Sri Ismail Sabri bin Yaakob (Ahli Parlimen Bera) sebagai Perdana Menteri Malaysia ke-9.

“Proses seterusnya ialah lstiadat Pengurniaan Suratcara Pelantikan dan Mengangkat serta Menandatangani Sumpah Jawatan sebagai Perdana Menteri yang dijadualkan pada 21 Ogos 2021 (Sabtu), jam 2.30 petang, di lstana Negara.”

Pemilihan PM Kesembilan itu dibuat susulan peletakan jawatan oleh Muhyiddin pada 16 Ogos lalu, susulan kemelut politik setelah dikatakan hilang sokongan di Dewan Rakyat apabila 15 Ahli Parlimen (MP) UMNO diketuai Datuk Seri Ahmad Zahid Hamidi menarik sokongan terhadap beliau dan Kerajaan Perikatan Nasional (PN).

Yang di-Pertuan Agong kemudian menitahkan semua Ahli Dewan Rakyat menyerahkan surat akuan sumpah (SD) masing-masing sebelum jam 4 petang semalam, yang menyatakan sokongan terhadap seorang sahaja MP untuk dilantik sebagai PM.

Nama Ismail Sabri sebagai PM Kesembilan muncul sejak hari pertama Muhyiddin meletak jawatan, dan diperkuatkan lagi setelah beliau dikatakan mendapat restu Muhyiddin yang juga Pengerusi PN.

Karier politik Ismail Sabri cerah apabila menyertai PN sebelum Muhyiddin melantik beliau sebagai Timbalan Perdana Menteri pada 7 Julai lalu dan kekal memegang portfolio Menteri Pertahanan.

PN dianggotai Bersatu, PAS, UMNO, GPS, PBS, STAR dan Gerakan, selain disokong MCA dan MIC serta MP Bebas.

Kerajaan yang dibentuk dengan majoriti mudah itu goyang setelah Zahid dan 14 MP UMNO yang menarik diri, tetapi Ismail Sabri bersama 23 MP UMNO lain kekal bersama PN, sebelum Muhyiddin mengambil keputusan meletak jawatan.

Tindakan Zahid itu membuka peluang kepada Ketua Pembangkang yang juga Presiden PKR, Datuk Seri Anwar Ibrahim untuk menawarkan diri menjadi PM Kesembilan, tetapi beliau berdepan kekurangan sokongan.

Pakatan Harapan (PH) yang dimonopoli DAP, turut dianggotai PKR dan AMANAH. Anwar dikatakan mendapat sokongan Parti Warisan Sabah (Warisan) diketuai Datuk Seri Shafie Apdal, tetapi jumlah sokongan masih tidak mencukupi dan beliau memerlukan bantuan ‘muridnya’ Zahid.

Namun, lapan daripada MP yang mengikut Zahid kembali ke pangkuan PN dan menyokong Ismail Sabri. Zahid berserta enam lagi MP kemudian dilaporkan turut memberi sokongan bagi membolehkan Ismail Sabri memiliki 114 sokongan MP daripada 220 Ahli Dewan Rakyat, sekali gus memiliki majoriti membentuk kerajaan baharu.

Zahid adalah Presiden UMNO, manakala Ismail Sabri adalah Naib Presiden, sementara jawatan Timbalan Presiden dipegang oleh Ahli Dewan Undangan Negeri Rantau, Negeri Sembilan.


Kes baharu Covid-19 kembali naik lebih 3,000

Sebanyak 3,245 kes jangkitan baharu Covid-19 direkodkan setakat jam 12 tengah hari ini, menurut Kementerian Kesihatan (KKM).

Jumlah berkenaan menunjukkan peningkatan berbanding 2,362 kes jangkitan virus terbabit yang dilaporkan semalam.

Ketua Pengarah Kesihatan, Tan Sri Dr Noor Hisham Abdullah, berkata perkembangan terbaharu menjadikan sebanyak 2,813,934 kes jangkitan virus berkenaan dilaporkan di negara ini setakat ini.


Kes baharu di lima negeri naik, Selangor kekal tinggi

Lima sahaja negeri hari ini yang merekodkan kenaikan jumlah jangkitan baharu Covid-19 dalam tempoh 24 jam sehingga 12 tengah hari tadi.

Negeri terbabit adalah Kedah, Pahang, Kuala Lumpur, Melaka, dan Putrajaya.

Kedah mencatat 470 jangkitan baharu hari ini, berbanding 362 kes semalam, diikuti Pahang (367 kes baharu, 343 semalam); Kuala Lumpur (299 kes baharu, 262 semalam); Melaka (264 kes baharu, 253 semalam); dan Putrajaya (44 kes baharu, 31 semalam).

Dalam tempoh itu, Selangor merekodkan jumlah tertinggi jangkitan harian iaitu sebanyak 1,328 kes, namun ianya turun berbanding 1,431 yang dilaporkan semalam.

Berdasarkan rekod Kementerian Kesihatan (KKM) sehingga kini, jumlah kumulatif kes positif di Selangor sejak awal tahun lalu meningkat kepada 701,713 kes, dengan 687,229 pesakit telah sembuh, 9,582 kematian dan 14,010 kes masih aktif.


Pembangkang ‘kayangan’ tak endah nasihat KKM, Covid-19 menular di Parlimen

Kumpulan kayangan blok pembangkang yang tidak mengendahkan nasihat Kementerian Kesihatan Malaysia (KKM) menjadi punca penularan Covid-19 di Parlimen sehingga ia terpaksa ditangguhkan selepas lebih 40 kes baharu dikesan sepanjang seminggu sidang Dewan Rakyat berjalan.

Timbalan Perdana Menteri, Datuk Seri Ismail Sabri Yaakob berkata penangguhan Mesyuarat Khas Dewan Rakyat esok dibuat atas nasihat Ketua Pengarah Kesihatan, Tan Sri Noor Hisham Abdullah selepas penilaian risiko berikutan peningkatan kes dikesan di Parlimen sejak Isnin lalu.

“Jika di tempat lain, apabila jumlah kes positif dikesan melebihi 40, kawasan itu sudah dikenakan Perintah Kawalan Pergerakan Diperketatkan (PKPD). Jadi inilah yang orang marah, seolah-olah kami ini ‘kayangan’ ada imuniti dan kekebalan.

“Sepatutnya persidangan tidak boleh dijalankan. Tetapi kebenaran khas diberikan dengan mengurangkan bilangan seramai 80 orang yang boleh berada dalam dewan serta memendekkan perbahasan bagi mengelakkan berlaku penularan,” katanya lapor Bernama semasa sidang media hari ini.

Terdahulu beliau menyampaikan sumbangan bakul makanan kepada Ketua Kampung Charuk Puting, Batu Bor, Guai dan Paya Mengkuang di perkarangan Masjid Al-Mutaqin, Cheruk Puting.

Pada majlis itu, sebanyak 19,372 bakul makanan telah disampaikan di kawasan Bera termasuk semua penduduk kawasan yang dikenakan PKPD.

Jelasnya lagi, Noor Hisham sudah menasihati supaya sidang ditangguhkan sebelum dan mengurangkan masa perbahasan tetapi malangnya ia tidak diendahkan pemimpin pembangkang yang mahu sidang penuh diadakan.

“Sebenarnya, sebelum Mesyuarat Khas Dewan Rakyat bermula, kita sudah mengadakan mesyuarat dihadiri Speaker dan wakil pembangkang.

“Ketika mesyuarat itu, Ketua Pengarah Kesihatan, Tan Sri Dr Noor Hisham Abdullah sudah memberikan dua cadangan iaitu menangguhkan persidangan dan mengurangkan masa perbahasan serta jumlah kehadiran ahli Parlimen dikurangkan,” katanya.

Langkah menangguhkan Sidang Khas Dewan Rakyat tersebut menurut Ismail Sabri berdasarkan fakta sains dan tidak ada kena mengena dengan isu politik.

“Penangguhan Mesyuarat Khas Dewan Rakyat ini berdasarkan fakta sains dan atas nasihat Kementerian Kesihatan (KKM), bukan isu politik,” katanya lagi.


Ronaldo, Maguire paling banyak terima ungkapan kesat: Laporan

Cristiano Ronaldo dan Harry Maguire adalah pemain Manchester United (United) yang paling banyak dikecam dan dikritik di dalam laman sosial Twitter musim lalu, menurut laporan baharu yang diterbitkan pada Selasa (2 Ogos 2022).

Hampir tiga perempat pemain bola sepak Liga Perdana menerima mesej kesat dengan sebahagian daripada mereka menerima kecaman setiap hari.

Laporan itu, yang diterbitkan The Alan Turing Institute and Ofcom dan menggunakan teknologi pembelajaran mesin baharu, menganalisis 2.3 juta mesej yang ditujukan kepada pemain Liga Perdana dalam tempoh lima bulan pertama musim 2021-22.

Ia mendapati 60,000 siaran dianggap kesat, dengan 68 peratus pemain berada pada tangga teratas menerima sekurang-kurangnya satu mesej dalam tempoh itu.

Seorang daripada 14 pemain menerima twit kesat setiap hari, menurut laporan itu, dengan separuh daripada semua mesej kesat ditujukan kepada 12 pemain yang menerima secara purata 15 twit setiap hari.

Ronaldo menerima 12,520 twit kesat manakala Maguire pula sebanyak 8,954. Marcus Rashford, juga dari United, mencatatkan jumlah ketiga tertinggi dengan 2,557 twit.

Lapan pemain United disenaraikan dalam 10 kedudukan teratas.

Penyerang Tottenham Hotspur Harry Kane, kapten England, dan Jack Grealish dari Manchester City, adalah satu-satunya pemain bola sepak bukan United yang berada dalam 10 teratas.

Sebagai sebuah kelab, pemain Tottenham mempunyai peratusan tertinggi daripada jumlah tweet kesat iaitu sebanyak 3.7 peratus.

“Penemuan nyata ini mendedahkan sejauh mana pemain bola sepak mengalami penderaan keji di media sosial,” kata Dr Bertie Vidgen, pengarang utama laporan dan Ketua Keselamatan Dalam Talian di The Alan Turing Institute.

“Walaupun sukar untuk menangani penyalahgunaan dalam talian, kami tidak boleh membiarkannya tanpa dicabar. Lebih banyak perkara mesti dilakukan untuk menghentikan bentuk kandungan yang paling teruk untuk memastikan pemain boleh melakukan tugas mereka tanpa didera.

Sebagai tindak balas, jurucakap Twitter, yang dipetik oleh BBC, berkata ia mengalu-alukan kajian itu, tetapi menjelaskan mereka telah melaksanakan pelbagai ciri keselamatan untuk menghentikan siaran sedemikia.

“Kami komited untuk memerangi penderaan dan, seperti yang digariskan dalam Dasar Tingkah Laku Kebencian kami, kami tidak bertolak ansur dengan penderaan atau gangguan orang berdasarkan kaum, etnik, jantina, identiti jantina atau orientasi seksual,” kata Twitter. – Reuters


Itu pandangan Pua, tiada masalah: Mat Sabu

Persediaan kempen kerajaan campuran Pakatan Harapan (PH) dengan UMNO-Barisan Nasional (BN) dalam Pilihan Raya Negeri (PRN) tidak terjejas dengan kritikan dibuat pemimpin DAP, Tony Pua.

Presiden Amanah, Datuk Seri Mohamad Sabu kenyataan bekas Setiausaha Publisiti DAP yang menggelar UMNO-BN sebagai “pakatan korup” bukan suatu masalah kerana ia hanya pandangan peribadi walaupun terdapat gesaan supaya Pua meminta maaf.

“Setiausaha Agung DAP sudah buat pendirian dan pendirian itulah pendirian parti. Ia tidak jejaskan PRN. Itu (Tony Pua) ahli, biasalah keluarkan pelbagai pandangan. Itu tiada masalah.

“Kami dalam Amanah pun ada pandangan tetapi pandangan parti yang diambil kira,” katanya dipetik laporan Sinar Harian.

Mohamad atau dikenali Mat Sabu terdahulu berucap selepas Jelajah Mega Madani di Dataran Kemerdekaan Shah Alam malam ini.

Terdahulu, Pua pada Jumaat menggelar BN yang kini bersama Pakatan Harapan (PH) dalam kerajaan campuran sebagai “pakatan korup”.

Sehubungan itu, Tony menyuarakan harapan supaya PH selepas ini dapat membentuk kerajaan sendiri dalam kalangan komponen gabungan itu, tanpa membabitkan UMNO dan BN sekiranya menang dalam pilihan raya umum (PRU) akan datang.

Bagaimanapun, Setiausaha Agung DAP, Anthony Loke Siew Fook berkata, ucapan daripada Pua yang berunsur serangan terhadap UMNO-BN tidak seharusnya dikeluarkan.

Tambah Loke, sebarang kenyataan provokatif terhadap rakan gabungan dalam kerajaan adalah tidak selari dengan pendirian dan hala tuju parti pada masa kini.


PRU-15: Lagi pemimpin UMNO mahu bantu Khairy, tawar kerusi Parlimen

Populariti Menteri Kesihatan Khairy Jamaluddin sebagai barisan kepemimpinan negara masa depan, dalam kalangan pemimpin UMNO dilihat terus bertambah, apabila beliau terus ditawarkan kerusi untuk bertanding pada Pilihan Raya Umum Ke-15 (PRU-15) akan datang.

Sebelum ini beberapa pemimpin UMNO bahagian telah menawarkan kerusi Parlimen kepada Khairy, termasuk dari Sabah, setelah tular berita mengatakan kerusi yang disandang beliau sekarang, Rembau, akan diambil oleh Timbalan Presiden UMNO Datuk Seri Mohamad Hasan.

Terbaharu, UMNO Bahagian Alor Setar pula mengalu-alukan jika bekas Ketua Pemuda UMNO itu mahu bertanding di kawasan Parlimen Alor Setar, memandangkan Khairy tidak asing lagi bagi penduduk daerah itu.

Parlimen adalah kerusi tradisi bagi MCA, namun UMNO bahagian itu mendesak ianya diberikan kepada mereka kerana kegagalan calon MCA memperoleh sokongan. Komposisi pengundi di Parlimen berkenaan yang mana memiliki lebih 65 peratus pengundi Melayu dan hanya 23 peratus pengundi Cina.

Ketua Bahagian UMNO Alor Setar Datuk Mohd Yusof Ismail dipetik sebagai berkata pihaknya mengalu-alukan Khairy yang turut dianggap sebagai tokoh dan aset penting masa depan negara malah menjadi kelebihan besar untuk UMNO dan Barisan Nasional (BN) kembali merampas Parlimen berkenaan daripada Pakatan Harapan (PH).

“Saya ada dengar juga KJ (Khairy) nak mai (mahu datang) bertanding di (Parlimen) Alor Setar dan saya amat mengalukan, perkara yang paling penting adalah UMNO yang bertanding. Siapa calon itu saya sentiasa ‘open’ sebab saya orang meniaga, politik nombor dua, meniaga nombor satu.

“(Tetapi) kalau ada calon, contohnya macam KJ, (itu memang kelebihan untuk kita sebab) dia aset negara. Kalau dia bersetuju untuk datang bertanding di (Parlimen) Alor Setar, ‘welcome’, kita memang alukan. Jadi kita pun boleh bernaung di bawah payung yang besar,” katanya menurut laporan media.

Mohd Yusof berkata demikian ketika sidang media selepas Program Ramah Mesra dan Jualan Harga Patut peringkat Parlimen Alor Setar di Shahab Perdana semalam.

Beliau turut mengesahkan telah mengadakan berbincangan dengan Khairy berhubung perkara berkenaan.

Katanya pelawaan daripada UMNO Alor Setar dibuat memandangkan keluarga Ahli Parlimen Rembau itu juga berasal dari kawasan Parlimen itu.

“(Saya) ada (berhubung dengan KJ) dan berbincang sedikit sebanyak. Saya (sangat) ‘welcome’, saya kata, ‘boss’ kalau you fikir sesuai, saya setuju sahaja. Saya pun memang menjemput dia, sebab dia pun dengan Kedah bukanlah lari banyak. Emak dia pun orang sini, orang Alor Setar, jadi dia kalau tak ada tempat lain, (boleh bertanding di sini).

“Tetapi mungkin dia tak mai kot, jauh… Mungkin dia selesa di Negeri Sembilan. Ramai juga bagi dia tawaran sebab dia aset negara dan kita perlukan dia pada masa depan,” ujarnya.

Terdahulu, selepas mengesahkan tidak akan bertanding di Parlimen Rembau pada PRU-15 untuk memberi laluan kepada Mohamad, Khairy mengakui beliau bimbang memikirkan masa depan kerjaya politiknya.

Menurut Ahli Parlimen Rembau itu, sehingga sekarang beliau masih belum mempunyai kawasan untuk bertanding dalam PRU yang akan datang.

Sebelum ini, Khairy secara berseloroh mengatakan akan bertanding di Kedah pada PRU-15 kerana ibunya berasal dari negeri itu.


Usir pendatang langgar SOP solat Aidiladha di Pulau Pinang: Hamzah

Kementerian Dalam Negeri (KDN) mengarahkan Jabatan Imigresen Malaysia mengusir mana-mana warga asing yang melanggar prosedur operasi standard (SOP) ketika menunaikan solat sunat Aidiladha di Seberang Perai Tengah, Pulau Pinang, pagi tadi.

Menteri Dalam Negeri Datuk Seri Hamzah Zainuddin memberi jaminan tindakan tegas tanpa kompromi akan diambil terhadap mana-mana individu yang didapati terlibat menganjurkan majlis tersebut.

Dalam kenyataannya petang ini beliau berkata pendatang asing yang terbabit dalam pelanggaran SOP itu boleh diusir mengikut Akta Imigresen 1958/63.

“KDN mengarahkan Jabatan Imigresen Malaysia (JIM) untuk tidak teragak-agak mengambil tindakan pengusiran di bawah Akta Imigresen 1958/63 sekiranya ianya membabitkan penglibatan warga asing,” katanya mengulas klip video di media sosial memaparkan ratusan individu dipercayai menunaikan solat sunat Aidiladha di Taman Pelangi, Juru, Pulau Pinang.

Video yang dikongsi ramai pihak itu menerima pelbagai reaksi selain turut mempersoalkan tindakan pihak berkuasa dalam menjalankan penguatkuasaan.

Pada masa sama Hamzah mengarahkan Ketua Polis Pulau Pinang Datuk Mohd Shuhaily Mohd Zain memberikan laporan serta penjelasan terperinci dengan segera berhubung penugasan anggota polis yang dipertanggungjawabkan untuk memantau pematuhan SOP di lapangan, terutamanya ketika sambutan Aidiladha tahun ini.

“Berikutan video yang telah ditularkan berkenaan pelanggaran SOP Solat Hari Raya Aidiladha di Seberang Perai Tengah, Pulau Pinang pagi tadi, pihak Polis Diraja Malaysia (PDRM) melalui Ibu Pejabat Polis Kontigen (IPK) Pulau Pinang dan Ibu Pejabat Polis Daerah (IPD) Seberang Perai Tengah telah pun memulakan siasatan lanjut secara terperinci.

“Sementara siasatan dimuktamadkan, KDN menyeru orang awam untuk tidak mengeluarkan sebarang kenyataan yang menyentuh sensitiviti agama dan perkauman yang boleh mendatangkan ketidakteraman awam,” katanya.

Sementara itu, Mohd Shuhaily memohon maaf atas kegagalan pasukan itu mengesan perbuatan lebih 200 warga asing berkumpul secara beramai-ramai sebelum menunaikan solat sunat Aidiladha di luar perkarangan Surau Taman Pelangi dekat Juru, pagi tadi.

Beliau berkata siasatan awal mendapati perbuatan itu berlaku secara spontan, selepas semua mereka tidak dibenarkan bersolat di dalam surau memandangkan jumlah jemaah dihadkan hanya kepada 100 orang.

Beliau berkata, sebelum kejadian pagi polis sudah melakukan rondaan awal di kawasan berkenaan, namun pengurusan surau didapati mematuhi SOP ditetapkan.

“Ada kemungkinan mereka (warga asing) berhimpun selepas rondaan selesai dan ketika polis menjalankan pemeriksaan terhadap surau dan masjid lain. Polis mohon maaf atas kegagalan mengesan perkara ini dengan lebih awal,” katanya.


Kerajaan setuju tangguh bayaran balik pinjaman PTPTN 3 bulan

Kerajaan bersetuju membenarkan peminjam Perbadanan Tabung Pendidikan Tinggi Nasional (PTPTN) menangguhkan bayaran balik pinjaman selama tiga bulan mulai esok hingga 31 Ogos depan.

Menteri Pengajian Tinggi, Datuk Ser Dr Noraini Ahmad, berkata kerajaan prihatin dan menyedari ada peminjam PTPTN masih terkesan dengan pandemik Covid-19 dan belum berupaya membuat bayaran balik pinjaman.

“Peminjam yang terkesan boleh mengemukakan permohonan melalui portal rasmi PTPTN mulai esok hingga 31 Ogos depan.

“Tempoh penangguhan bayaran balik pinjaman bermula dari bulan permohonan diluluskan dengan butiran pelaksanaan penangguhan bayaran balik pinjaman ini akan diperincikan PTPTN,” katanya dalam kenyataan hari ini.

Sebelum ini PTPTN bersetuju menanggukan bayaran balik pinjaman yang tamat pada Disember 2020, dan penangguhan khas bayaran balik kepada peminjam terkesan selama tiga bulan, antara Januari hingga Mei lalu.

Sebarang pertanyaan lanjut, boleh dibuat dengan menghubungi Careline PTPTN di talian 03-2193 3000 yang beroperasi Isnin hingga Jumaat dari 9 pagi hingga 5 petang.


10 PATI lemas, 29 masih hilang dalam tragedi bot karam di Johor

Sekurang-kurangnya sepuluh pendatang asing tanpa izin (PATI) lemas, manakala 29 lagi dilaporkan masih hilang dalam tragedi bot karam ketika mereka cuba menyusup masuk ke negara ini, di Tanjung Balau, Johor, awal pagi tadi.

Berdasarkan maklumat awal, 21 daripada PATI terbabit yang dikatakan berasal dari Indonesia terselamat dan kini ditahan pihak berkuasa.

Pengarah Maritim Johor, Laksamana Pertama Maritim Nurul Hizam Zakaria berkata kejadian berlaku kira-kira jam 4.30 pagi dalam keadaan cuaca buruk di perairan Tanjung Balau.

“Anggota Tentera Darat Malaysia (TDM) menemukan 10 mayat pendatang terbabit, manakala 21 lagi diselamatkan.

“Operasi mencari serta menyelamat 29 pendatang yang masih hilang sedang dilakukan.

“Agensi Penguatkuasaan Maritim Malaysia (APMM) telah mengaktifkan Op Carilamat bermula jam 8.50 pagi ini dengan mengatur gerak pesawat AW 139 Agusta, kapal KM Tegas dan bot Petir 50,” katanya dalam kenyataan hari ini.

Nurul Hizam berkata Sub Pusat Penyelamat Maritim (MRSC) Johor Bahru menerima laporan kejadian daripada Balai Bomba dan Penyelamat Bandar Penawar, yang memaklumkan penemuan bot berkenaan di pantai itu daripada Markas Taktikal Tanjung Sepang.

Sementara itu, Ketua Bomba Zon 2 Jabatan Bomba dan Penyelamat Johor, Al Hasra Mohamed berkata, seramai tujuh anggota bersama-sama 40 anggota TDM dikejarkan ke tempat kejadian.

“Sebanyak 10 mayat yang ditemukan itu terdiri daripada empat wanita dan enam lelaki, manakala 21 mangsa yang terselamat terdiri daripada 19 lelaki dan dua wanita,” katanya.